Abang Iskandar angkat sumpah sebagai Presiden Mahkamah Rayuan

PUTRAJAYA: Hakim Besar Sabah dan Sarawak Tan Sri Abang Iskandar Abang Hashim hari ini mengangkat sumpah jawatan dan taat setia sebagai Presiden Mahkamah Rayuan iaitu jawatan kedua tertinggi dalam badan kehakiman negara.

Abang Iskandar, 63, dari Sarawak, menggantikan Tan Sri Rohana Yusuf yang bersara pada November tahun lepas.

Beliau merupakan hakim pertama dari Sabah dan Sarawak yang dilantik sebagai Presiden Mahkamah Rayuan.

Hakim Mahkamah Persekutuan Datuk Mohamad Zabidin Mohd Diah pula mengangkat sumpah sebagai Hakim Besar Malaya manakala Hakim Mahkamah Persekutuan Datuk Abdul Rahman Sebli, 63, juga dari Sarawak, sebagai Hakim Besar Sabah dan Sarawak.

Mohamad Zabidin, 65, dari Kedah, menggantikan Tan Sri Azahar Mohamed yang bersara pada 27 Okt tahun lepas.

Sementara itu, Hakim Mahkamah Rayuan Datuk Nordin Hassan, 59, mengangkat sumpah sebagai Hakim Mahkamah Persekutuan.

Turut mengangkat sumpah jawatan dan taat setia sebagai Hakim Mahkamah Rayuan ialah enam Hakim Mahkamah Tinggi iaitu Datuk Azman Abdullah, 61;  Datuk Azimah Omar, 60; Datuk Lim Chong Fong, 60; Datuk Collin Lawrence Sequerah, 62, Mohamed Zaini Mazlan, 55, dan Datuk Wong Kian Kheong, 58.

Sequerah merupakan hakim yang mendengar perbicaraan kes bekas Perdana Menteri Datuk Seri Najib Tun Razak berhubung dana 1Malaysia Development Berhad (1MDB) dan kes Timbalan Perdana Menteri Datuk Seri Dr Ahmad Zahid Hamidi membabitkan dana Yayasan Akalbudi.

Mohamed Zaini pula adalah hakim yang mendengar kes rasuah bekas Menteri Wilayah Persekutuan Datuk Seri Tengku Adnan Tengku Mansor serta kes rasuah dan pengubahan wang haram isteri Najib, Datin Seri Rosmah Mansor.

Hakim itu juga akan memutuskan pada 30 Jan ini sama ada Najib dan bekas Ketua Pegawai Eksekutif 1MDB Arul Kanda Kandasamy perlu membela diri atau dibebaskan daripada pertuduhan meminda laporan audit 1MDB.

Selain itu, 11 Pesuruhjaya Kehakiman mengangkat sumpah sebagai Hakim Mahkamah Tinggi iaitu Datuk Norsharidah Awang, 62; Tee Geok Hock, 64; Datuk Zaleha Rose Pandin, 61;  Alice Loke Yee Ching, 60;  Datuk Azhar Abdul Hamid, 59;  Dr Arik Sanusi Yeop Johari, 53;  G. Bhupindar Singh, 59;  Mahazan Mat Taib, 55; Ahmad Murad Abdul Aziz, 63;  Liza Chan Sow Keng, 65; dan Wan Muhammad Amin Wan Yahya, 50.

Seramai lima individu turut mengangkat sumpah sebagai Pesuruhjaya Kehakiman iaitu Zaharah Hussain yang sebelum ini merupakan Pendaftar Mahkamah Tinggi, M. Sumathi (Pengerusi Mahkamah Perusahaan Kuala Lumpur), Dr Suzana Muhamad Said (Felo Kanan Undang-Undang Fakulti Ekonomi & Pengurusan Universiti Kebangsaan Malaysia), Evawani Farisyta Mohammad (peguam Petronas) dan Dr Wendy Ooi Su Ghee (Rakan Kongsi Tetuan Gan & Zul).

Turut hadir pada majlis yang berlangsung di Istana Kehakiman itu ialah Ketua Hakim Negara Tun Tengku Maimun Tuan Mat, Peguam Negara Tan Sri Idrus Harun dan Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh. – Bernama.

See author's posts


Replika Titanic kebanggaan Osman Jalaini

‘EVERY night in my dreams, I see you, I feel you. That is how I know you go on’.

Rangkap awal lagu dendangan Celine Dion dalam filem Titanic ini mampu menyingkap kembali ingatan kita dengan babak-babak cinta dan tragis dalam filem ini.

Malah rekabentuk kapal Titanic juga dijadikan sebagai inspirasi dan idea kreatif oleh seorang pengusaha warung untuk mengubah sendiri warungnya seperti replika kapal.

Osman Jalaini Rambli, 46, pengusaha warung dari Kampung Selalang berkata, dia mula membina replika kapal di warungnya sejak dua bulan lalu.

Hasil dari idea kreatifnya telah menarik kehadiran pelanggan di warungnya yang terletak di tebingan sungai Kampung Selalang.

Warung milik Osman juga kini lebih dikenali oleh penduduk dan pelanggan dari luar Kampung Selalang sebagai Titanic Selalang.

“Saya membina replika rangka kapal ini tanpa bantuan sesiapa. Saya bersyukur kerana usaha saya tidak sia-sia dan mendapat sokongan padu dari isteri dan anak-anak saya.

“Mulanya, saya hanya ingin menambah besar bahagian hujung warung saya bagi menyediakan lebih keselesaan kepada pelanggan yang datang.

“Ketika itu, saya hanya bercadang untuk membuat reka bentuk biasa dan kemudiannya saya terfikir untuk membina hujungnya seperti hujung kapal,” katanya.

Bapa kepada lima orang cahaya mata ini berkata demikian ketika dihubungi penulis, semalam.

Katanya, ia juga berkemungkinan kerana dia meminati filem Titanic.

“Sebaik sahaja mendapat idea ini, saya berusaha mengumpul lebih 20 batang kayu yang sesuai bagi tujuan membina replika hujung kapal.

“Warung saya mula beroperasi sejak dua tahun lalu dan dibuka kepada orang ramai pada Isnin hingga Rabu bermula jam 4 petang hingga 10.30 malam, pada Khamis tidak beroperasi dan Jumaat hingga Ahad dibuka jam 2 petang hingga jam 10.30 malam.

“Buat masa ini, demi mencegah penularan wabak pandemik Covid-19, operasi warung saya ditutup sementara waktu,” ujarnya.

Tambahnya, beliau bercadang untuk membesarkan hujung gerai ini ketika musim kekurangan ikan dua bulan lalu.

“Pada masa itu, saya tidak turun ke laut dan kesempatan tersebut saya manfaatkan untuk membesarkan warung  bagi  menampung pertambahan jumlah pelanggan.

“Sebahagian besar pelanggan di warung saya adalah penduduk tempatan, namun ada juga pengunjung yang datang dari luar kampung.

“Lebih menggembirakan apabila warung ini juga menjadi tempat penduduk kampung berkumpul sambil mengeratkan silaturahim,” katanya lagi.

Menariknya, suasana waktu malam di warung ini kelihatan amat memukau dengan cahaya lampu neon yang menerangi warung dan menimbulkan satu suasana romantik bagi pelanggan yang datang menjamu selera disini.

Pada 12 Januari lalu, Titanic Selalang ini turut dikunjungi oleh Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh dan juga Ahli Parlimen P206 Tanjong Manis, Ir. Yusuf Abd Wahab.

Kedua-dua pemimpin tersebut berkesempatan menjamu selera di warung itu selepas menghadiri majlis bersama rakyat di Dewan Masyarakat Selalang.

Sudah pasti bagi Osman Jalaini, pemilik Titanic Selalang, kunjungan pemimpin itu sebagai sesuatu yang amat istimewa sekali gus meningkatkan semangat untuk terus berjaya dalam bidang yang diusahakannya pada masa ini.

Oleh EARL ANEK

See author's posts


UNIMAS guna PdP untuk semester baru

KOTA SAMARAHAN: Naib Canselor Universiti Malaysia Sarawak (UNIMAS), Profesor Datuk Dr Mohamad Kadim Suaidi menyatakan permulaan Semester 2 Sesi 2019/2020 bagi pelajar UNIMAS yang dijangka bermula pada 9 Jun 2020 akan diteruskan menggunakan Pengajaran dan Pembelajaran (PdP) secara dalam talian.

Beliau berkata penggunaan PdP adalah selaras dengan saranan Kementerian Pengajian Tinggi Malaysia sebelum ini supaya kuliah secara dalam talian di institut pengajian tinggi awam (IPTA) dan institut pengajian tinggi swasta (IPTS) dijalankan bagi membendung penularan wabak Covid-19 di negara ini.

“Kita tidak membenarkan pelajar kembali ke kampus kecuali dengan alasan tertentu seperti ketiadaan akses internet untuk memulakan pengajian di kampung halaman,” katanya.

Beliau berkata demikian semasa memberi ucapan ringkas kepada pelajar IPT Zon Sarawak yang dihantar pulang ke destinasi masing-masing bertempat di DeTAR PUTRA, UNIMAS, semalam.

Naib Canselor menambah, PdP di UNIMAS akan menggunakan sistem eLEAP.

Selain untuk pelaksanaan kuliah atas talian, sistem ini juga membolehkan pensyarah-pensyarah membekalkan kandungan-kandungan bahan pembelajaran dan merancang aktiviti PdP kepada pelajar masing-masing dari masa ke masa.

Dalam ucapan sama, Profesor Datuk Dr Mohamad Kadim Suaidi juga menasihati pelajar IPT Zon Sarawak yang pulang ke kampung halaman supaya terus mematuhi Prosedur Operasi Standard (SOP) seperti amalan penjarakan sosial serta pemakaian topeng mulut dan hidung.

Beliau juga berharap para pelajar mengurangkan pergerakan di luar dan hanya keluar membeli barang keperluan yang diperlukan sahaja bagi mengurangkan kadar jangkitan Covid-19 di kalangan pelajar.

See author's posts


Medan jual hasil nelayan, aktiviti persatuan

LINGGA: Kaum nelayan di Lingga mungkin tidak akan perlu bersusah payah lagi untuk mencari lokasi menjual hasil tangkapan atau melaksankan pelbagai aktiviti persatuan pada masa akan datang.

Ini kerana Kerajaan Sarawak telah pun mengumum mahu membina Rumah Persatuan Nelayan Lingga di sini dengan kos sebanyak RM150,000 kata Ahli Dewan Undangan Negeri (ADUN) Lingga, Simoi Peri.

“Projek berkenaan akan dilaksana di bawah Program Transformasi Luar Bandar (RTP) DUN Lingga 2020 dengan proses tender bagi tujuan itu bakal dilaksana dalam masa terdekat ini nanti.

“Dengan terbinanya Rumah Persatuan Nelayan Lingga ini nanti maka kaum nelayan di sini akan dapat berhimpun untuk melaksanakan pelbagai aktiviti dan menjual hasil tangkapan sungai atau laut kepada penduduk di sini kelak,” kata beliau.

Simoi mengumum perkara berkenaan ketika berucap merasmikan ‘Agriculture Community Outreach Programme’ atau AgriCOP bertempat di Stesen Perikanan Darat Lingga di sini baru-baru ini.

Selain itu beliau pada majlis itu juga memberitahu bahawa Kerajaan Sarawak telah pun melaksana Program Fasilitasi Pertanian dengan setiap ADUNnya diperuntuk sebanyak RM1 juta di bawah seliaan Jabatan Pertanian Negeri Sarawak untuk bantuan input.

“Saya yakin kemudahan yang disedia oleh Kerajaan Sarawak menerusi Jabatan Pertanian Negeri ini nanti akan dapat membantu para nelayan, petani, pekebun dan penternak kita untuk mempertingkatkan lagi pendapatan mereka dari masa ke semasa,” kata Simoi.

Terdahulu seramai 50 orang nelayan telah mengambil bahagian dalam aktiviti pembaikan bot yang diadakan bersempena dengan penganjuran AgriCOP bertempat di Stesen Perikanan Darat Lingga tersebut.

AgriCOP ini adalah merupakan salah satu program anjuran Kerajaan Sarawak bagi mempertingkat pengetahuan dan kemahiran penduduk, mempertingkat pendapatan dan taraf hidup keluarga tani serta mempertingkat pengeluaran hasil pertanian dalam kawasan ini.

Oleh Valentine Ngumbang

See author's posts


Penyerang tonton video jihad

RAMBOUILLET: Seorang lelaki warga Tunisia yang menikam hingga mati seorang pegawai polis di luar Paris menyaksikan video propaganda jihad sebelum serangan itu, kata pendakwa anti-pengganas Perancis pada Ahad lalu sambil menambah bahawa orang kelima ditahan untuk disoal siasat.

Berdasarkan analisis telefon bimbit pembunuh dan juga catatan media sosialnya, “radikalisasi nampaknya tidak diragukan lagi,” kata Jean-Francois Ricard pada sidang media.

Penyerang berusia 36 tahun yang dikenali sebagai Jamel Gorchene menikam seorang wanita yang bekerja di balai polis di Rambouillet, pinggir bandar barat daya Paris, pada Jumaat lalu ketika dia kembali daripada rehat.

“Suspek berlari ke ruang masuk bangunan menarik mangsa dari belakang dan menikamnya di perut dan kerongkong sambil menjerit “Allahu Akbar” (Tuhan Maha Besar),” kata Ricard.

Seorang pegawai di bangunan itu menembak Gorchene setelah dia menolak perintah untuk menjatuhkan pisau 22 sentimeter yang dipegangnya.

Penyiasat kemudian mendapati bahawa suspek telah menonton video lagu yang memuji pejuang jihad di telefonnya beberapa saat sebelum serangan itu.

“Al-Quran dan sejadah juga ditemui di skuter tertuduh selepas itu,” kata Ricard.

Tambahnya, kamera pengawasan video juga menunjukkan bahawa Gorchene mengunjungi ruang solat sementara di Rambouillet beberapa jam sebelum tiba di stesen walaupun gambar tersebut tidak mengesahkan jika dia memasuki bangunan.

“Ayah Gorchene yang masih ditahan untuk disoal siat pada Ahad lalu mendedahkan bahawa anaknya telah mengamalkan Islam yang ketat.

“Sebaliknya, dia juga mengatakan bahawa dia telah melihat masalah tingkah laku sejak awal tahun ini,” tambahnya.

Menurut sumber kehakiman, sepasang suami isteri yang menempatkan Gorchene setelah dia tiba secara haram di Perancis pada 2009 dibebaskan daripada tahanan tanpa tuduhan.

Sementara itu, dua sepupu tertuduh masih dalam tahanan ketika penyiasat berusaha untuk mengetahui motif serangan oleh seorang lelaki yang tidak dikenali oleh mana-mana perkhidmatan perisikan Perancis dan tanpa rekod jenayah. -AFP

See author's posts


Reformasi Parlimen

Yang di-Pertua Dewan Negara Tan Sri Rais Yatim pernah menyatakan bahawa Akta Majlis Parlimen (Keistimewaan dan Kuasa) 1952 sedang dalam proses penyusunan semula bagi memperkasa dan menempatkan Parlimen sebagai institusi

penggubal undang-undang tertinggi negara. Misalnya, kadar bayaran denda kepada mana-mana pihak yang tidak memberi kerjasama di bawah Parlimen agak rendah dan tidak sesuai lagi dalam konteks nilai pada masa kini. Aspek ini adalah untuk menjaga etika dan tindak tanduk ahli parlimen agar lebih dihormati.

Kod atau etika juga boleh memastikan ahli parlimen daripda bercakap apa-apa sahaja termasuklah memperkecilkan Speaker atau ahli parlimen yang lain. Akta Perkhidmatan Parlimen 1963 yang disusun semula juga bagi melaksanakan

konsep pengasingan kuasa. Hal ini kerana sejak akta itu dimansuhkan pada 1992, urusan dan sistem penjawatan bagi kakitangan dan pegawai Parlimen berada di bawah Jabatan Perkhidmatan Awam (JPA). Perubahan ini menyebabkan konsep pengasingan kuasa dianggap salah kerana bertentangan dengan perlembagaan negara.

Kesannya, jawatan-jawatan di Parlimen ditentuukan oleh JPA yang berada di bawah badan eksekutif dan ini bermakna eksekutif seolah-olah campur tangan dalam menentukan fungsi penjawatan di Parlimen. Maka, pengasingan kuasa diperlukan bagi menentukan aspek kuasa, penentuan kakitangan dan perkhidmatan sendiri. Kesemua cadangan ini telah diperhalusi d peringkat jawatan kuasa dewan Yang di-Pertua Dewan Negara dan Dewan Rakyat, telah membawa segala ini cadangan ini kepada Pejabat Peguam Negara dan Menteri di Jabatan Perdana Menteri (Parlimen dan Undang-Undang) untuk dikemukakan kepada Kabinet.

Persetujuan Jemaah Menteri

Hasil daripada cadangan tersebut maka, baru-baru ini diumumkan bahawa Jemaah Menteri bersetuju secara prinsip dengan tiga perkara dalam cadangan reformasi Parlimen. Ia melibatkan penggubalan Akta Perkhidmatan Parlimen, pindaan Akta Majlis Parlimen (Keistimewaan dan Kuasa) 1952 (Akta 347) dan draf Kod Etika Ahliahli Parlimen.

Mengenai penggubalan Akta Perkhidmatan Parlimen, Menteri Undang-Undang Datuk Seri Wan Junaidi berkata, ia mengambil kira penubuhan Suruhanjaya Perkhidmatan Parlimen yang merupakan sebahagian daripada pengurusan Parlimen yang mempunyai kuasa autonomi untuk menentukan dasar dan tadbir urus Parlimen Malaysia. Antara yang mendapat perhatian termasuklah cadangan mewujudkan Skim Perkhidmatan Parlimen, serta sumber kewangan dan bajet tahunan yang diperoleh Parlimen daripada Kumpulan Wang Disatukan yang dikawal selia oleh Suruhanjaya Parlimen sendiri selaras dengan prinsip pengasingan kuasa.

Berdasarkan urutan sejarah Akta Perkhidmatan Parlimen 1963 telah dimansuhkan melalui Akta Perlembagaan (Pindaan) 1992 [Akta A837] berkuat kuasa pada 20 Nov 1993. Dengan kata lain, pemansuhannya yang pada ketika itu adalah bagi memenuhi keperluan ketika itu untuk membuka perkhidmatan Parlimen yang tertutup kepada perkhidmatan awam Persekutuan. Ketika itu, tidak timbul isu bertentangan dengan konsep pengasingan kuasa.

Menteri Undang-Undang juga menjelaskan bahawa pindaan ke atas Akta Majlis Parlimen (Keistimewaan dan Kuasa) 1952 [Akta 347] dilihat penting supaya akta tersebut lebih relevan dan memberi impak yang sesuai dengan keadaan semasa. Menurutnya, akta itu telah digubal pada 1952 sebagai House of Parliament (Privileges and Powers) Ordinance 1952 dan dipinda pada 1953 sebelum dikuatkuasakan tahun tersebut, manakala pada 1988, satu semakan dibuat untuk menukar Ordinan tersebut menjadi Akta 347 sekarang ini.

Kesinambungan Pembaharuan Parlimen

Bagaimanapun asas kepada pembaharuan parlimen yang perlu diberikan perhatian ialah perlu lebih kerap mengadakan sidang parlimen bagi membincangkan masalah hal-ehwal rakyat dan membahaskan isu-isu negara. Hakikatnya, secara purata Dewan Rakyat hanya bersidang hanya 68 hari setahun manakala Dewan Negara bersidang 26 hari setahun. Sedangkan tugas kedua-dua Dewan ialah membahaskan isu negara dan menggubal undang-undang. Sekiranya dibandingkan dengan negara-negara komanwell yang lain, turut menggunakan sistem yang sama, iaitu sistem Westminster United Kingdom lazimnya tempoh sidang mereka ialah sekitar 160 hari hingga 200 hari setahun. Maka, sesuai dengan penanda aras sistem tersebut, maka reformasi parlimen yang perlu dilaksanakan ialah keperluam meningkatkan jumlah hari bersidang kepada sekitar 120 hari bagi Dewan Rakyat dan 60 hari bagi Dewan Negara. Maka, tidaklah timbul isu sidang diadakan hingga ke lewat petang atau malam apabila berlakunya perbahasan rang undang-undang dilakukan.

Pada sesi sidang 2017 parlimen UK terdapat 349 hari digunakan tempoh sidang manakala pada tahun 2018 pula sebanyak 205 hari digunakan untuk sidang Dewan Rakyat dengan purata 7-8 jam sehari masa digunakan. Pada sesi sidang dewan rakyat UK 2019, sebanyak 1703 jam jumlah masa dimanfaatkan untuk sidang dewan rakyat. Hal ini mencerminkan komitmen penyertaaan dalam reformasi parlimen sebenar. Alangkah baiknya, sekiranya reformasi parlimen berlaku dengan menetapkan bilangan hari minimum dan maksimum dewan bersidang. Begitu juga kehadiran setiap ahli parlimen perlu boleh disemak oleh masyarakat awam atau diumumkan kepada awam agar ahli parlimen agar pengundi mereka lebih peka terhadap wakil rakyat mereka sebagai salah satu petunjuk prestasi.

Seorang senator di Kuala Lumpur memberitahu penulis mereka kadang-kala bersidang 9-14 hari sahaja dan ini bermakna proses perbahasan sangat pendek dan perlu dipanjangkan. Maka idea agar perbahasan Rang Undang-Undang agar dimulakan di Dewan Negara terlebih dahulu dan diberikan masa yang lebih panjang perlulah diberikan perhatian sebagai bahagian daripada reformasi parlimen.

Jawatankuasa Pilihan Khas

Begitu juga pelantikan jawatan-jawatan utama perkhidmatan awam perlu diaktifkan bagi memastikan setiap pelantikan mempunyai wibawa dan integriti bagi mengukuhkan keyakinan rakyat. Misalnya, jawatan-jawatan utama di beberapa institusi strategik negara tidak dirujuk kepada Jawatankuasa Pilihan Khas Parlimen bagi pelantikan jawatan-aawatan utama dalam perkhidmatan awam. Sesuai dengan semangat zaman yang menuntut adanya unsur-unsur ketelusan, integrity dan kebertanggungjawaban maka aspek ini sangat dituntut untuk dilaksanakan. Jika tidak maka ia boleh menyebabkan pelbagai pandangan dan keraguan terhadap pelantikan tersebut. Perkara ini juga dapat memastikan sesebuah agensi itu bebas daripada pengaruh politik dan benar-benar berwibawa dan Jawatankuasa Pilihan Khas Parlimen yang terdiri daripada ahi parlimen kerajaan dan pembangkang akan memperhalusi dan mencadangkan yang terbaik bagi calon paling layak menerajuinya. Sekiranya dilaksanakan, mampu memulihkan kepercayaan terhadap institusi parlimen negara.

Begitu juga bagi memastikan institusi perdana menteri terus terpelihara dan dihormati. Sesuai dengan idea reformasi parlimen maka Parlimen wajar melakukan pindaan terhadap Perintah Tetap agar keabsahan Perdana Menteri tidak menjadi isu atau dipersoalkan oleh pihak awam. Cadangan agar mana-mana Perdana Menteri baharu perlu menghantar usul undi percaya di Dewan Rakyat dalam tempoh 30 hari selepas mengangkat sumpah jawatan perlu dilihat sebagai usaha memastikan kestabilan kerajaan yang akan dibentuk, seterusnya memberikan keyakinan mengenai keabsahan kuasa perdana Menteri yang dilantik.

Kesemua ini bermakna banyak lagi aspek-aspek perlu dilaksanakan bagi melaksanakan reformasi parlimen agar institusi semakin dihormati oleh semua pihak. Reformasi parlimen ini memerlukan tekad politik yang tinggi yang melangkaui kepentingan individu dan parti politik!

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Tiada ahli Dewan Rakyat dapat kepercayaan majoriti mudah untuk dilantik sebagai Perdana Menteri ke-10 – Istana Negara.

KUALA LUMPUR: Tiada ahli Dewan Rakyat dapat kepercayaan majoriti mudah untuk dilantik sebagai Perdana Menteri ke-10, menurut kenyataan Istana Negara.

Dalam kenyataan itu Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah ketua-ketua gabungan Pakatan Harapan, Perikatan Nasional menghadap 4.30 petang ini di Istana Negara.

PRU15 Sabtu lepas berakhir dengan situasi Parlimen tergantung apabila tiada parti atau gabungan parti politik mendapat majoriti mudah untuk membentuk kerajaan Persekutuan. Majoriti mudah untuk membentuk kerajaan ialah 112 kerusi.

Keputusan PRU15 menyaksikan Pakatan Harapan memperoleh 82 kerusi; Perikatan Nasional 73 kerusi; Barisan Nasional (30); Gabungan Parti Sarawak (23); Gabungan Rakyat Sabah (enam); Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Berita selanjutnya selepas ini.

— BERNAMA

See author's posts


ADUN Balingian bantu agih ‘Food Basket’

HENRY B SIYU

MUKAH: Enam belas lokaliti di Kawasan Dewan Undangan Negeri(DUN) Balingian telah menerima bantuan sempena Perintah Kawalan Pergerakan (PKP) ini.

Ia melibatkan sejumlah 1216 KIR (ketuaIsi Keluarga) yang mendapat ‘Food Basket’ berupa barang makanan keperluan harian seperti beras dan lain-lain lagi.

Penerima-penerima tersebut ialah Kg. Sungai Ragei, Mukah , Kg. Tutus Hilir, Kg. Bedanga Ulu, Kg. Tanjong, Kg. Bunut, Kg. Litong, Kg. Jebungan, Kg. Kuala Jebungan, Kg. Tegak, Kg. Penakub Ulu, Mukah, Kg. Teh, Mukah, Kg. Tabo, Kg. Teh Labak, Kg. Sesok Baru, Kg. Sesok Lamadan Penakub Bazaar Mukah.

Bantuan ini adalah untuk membantu keluarga yang terjejas kerana kekangan ekonomi disebabkan pergerakan terhad setelah diwartakan PKP bagi membendung pandemic Covid-19

Ahli Dewan Undangan Negeri(ADUN) Balingian, Abdul Yakub Arbi, sendiri yang turut menyertai dalam pengagihan yang diadakan pada hari Ahad lepas.

Menurutnya setiap penduduk perlu sama-sama berperanan dalam membantu mengekang penularan Covid-19 ini.

“Patuhi Perintah Kawalan Pergerakan, dan pastikan hanya seorang mewakili keluarga untuk membeli keperluan, dan Stay Home, Stay Safe. Jangan jadi penyumbang kepada statistik Covid-19, anda mampu, dan kita mampu untuk menghentikan Covid-19 dari terus menjangkiti masyarakat. Hanya duduk di rumah, pematuhan PKP sudah membantu kerajaan dalam berhadapan krisis Covid-19, demi untuk kesejahteraan kita pada masa hadapan,” katanya.

Selain Yakub, juga kelihatan ialah Ketua Wanita Parti Pesaka Bumiputera Bersatu Cawangan Balingian (PBB N.58 Balingian), Aimie Kaliew, EXCO Pemuda PBB Negeri, Royston Valentine, Timbalan Bendahari PBB Cawangan Balingian, Jack Kusang,  Bendari Pemuda PBB Balingian, Ardiman Matan, Penghulu  Mahmud @ Ahmad Mahmut Jakriah dan Penghulu John Andrew  Buda

Justeru penduduk mengucapkan terima kasih kepada Kerajaan Negeri dan Malaysia yang begitu prihatin kepada rakyat dalam menangani krisis Covid-19 tanpa melupakan situasi isi rumah.

Mereka juga menghargai pengorbanan ‘Frontliners’ yang sanggup mengambil risiko demi untuk memastikan penularan wabak ini terkawal.

“Terima kasih kepada petugas yang terlibat dalam mengagihkan bantuan kepada rakyat terutamanya Pusat Khidmat Parlimen dibawah Dato Hajjah Hanifah Hajar Taib, Ahli Parlimen P.213 Mukah dan Pusat Khidmat DUN Balingian di bawah YB Abdul Yakub Arbi yang bertungkus-lumusbagi memastikan bantuan ini sampai kepada yang sepatutnya,” ujar mereka.

See author's posts


PKP, PKPB DILANJUTKAN hingga 14 FEBRUARI

KUCHING: Perintah Kawalan Pergerakan (PKP) di bahagian Sibu yang dijadual tamat Jumaat ini, dilanjutkan sehingga 14 Febuari, kata Pengerusi Jawatankuasa Pengurusan Bencana Negeri (JPBN) Sarawak Datuk Amar Douglas Uggah Embas.

Beliau berkata keputusan oleh kerajaan negeri itu dibuat susulan jumlah kes positif di Sarawak masih tinggi serta bilangan kawasan hijau yang semakin berkurangan.

Selain itu, katanya kerajaan negeri juga memutuskan untuk melanjutkan Perintah Kawalan Pergerakan Bersyarat (PKPB) di bahagian-bahagian lain di Sarawak yang bakal tamat pada Ahad ini, sehingga 14 Febuari.

“Setakat hari ini hanya tinggal 11 daripada 40 daerah di Sarawak berstatus hijau. Ini menunjukkan situasi Covid-19 di Sarawak belum lagi terkawal,” katanya pada sidang media harian Covid-19 di sini semalam.

Uggah yang juga Timbalan Ketua Menteri Sarawak berkata semalam Sarawak merekodkan satu kes kematian akibat Covid-19 di Sibu, menjadikan jumlah keseluruhan kematian meningkat kepada 34 kes.

Katanya negeri itu juga mencatatkan 70 kes positif Covid-19 semalam sekali gus menjadikan jumlah keseluruhan kes positif Covid-19 di Sarawak meningkat kepada 3,774 kes.

Ketika diminta mengulas mengenai trend jangkitan semasa Covid-19 di negeri itu, Uggah berkata gelombang ketiga pandemik itu tidak menentu dengan angka yang naik dan turun.

“”(Tetapi) kami diberi taklimat bahawa terdapat petunjuk bahawa trend (kes positif) akan turun. Tetapi saya harap rakyat jangan leka dan rakyat jangan fikir keadaan sudah selamat.  Wabak ini masih belum berakhir,” katanya. – Bernama

See author's posts


BISA BAKA SUMPAH CHUIK SEDUAI EMPITU

Tusun Ketiga

HARI tawas, Chuik pen dani. Kusuk mata, iya bekemas deka nurun ngabas bubu. Ransing ati iya nurun, nyadang bubu bulih mayuh agi ari selama. Iya ngira ai kembai laban hari ujan semalam-malam nya. Keselalu, lebuh ai jerua besai baka nya, ikan galak mayuh mudik. Bubu selalu bulih mayuh. Datai iya ba tampun bubu, Chuik lalu terejun ke ai. Bebendar amat iya nanggung bubu laban bubu nya berat kena teruju ai ke bah. Tekenyit iya meda bubu tak puang. Siku ikan pen nadai dalam nyin. Peda engkilat bubu tak mengkang lenga-lenga enda betambit. Tambit iya manah-manah engkilat bubu, lalu ditan iya baru ba tampun.  Lalu bejalai ke ulu ke agi ga Chuik, napatka bubu ke kedua. Diabas iya bubu nya, peda baka bubu ke keterubah tadi ga, nadai utai ulih. Engkilat bubu mega enda betambit. Lalu nyau iya nanggung bubu ti ketiga. Bubu ti ketiga pen sama baka dua mata ke udah, bela nadai utai ulih. Tang mih engkilat bubu nya mega enda betambit.

“Enda patut aku ilap, nejuka engkilat bubu enda betambit baka tu,” ku ati Chuik. Diperatika iya tubuh bubu, nadai ga rinsang apa-indah. “Ka ngumbai bubu tu dikachau bala ringin, bubu tu tak nadai ga rusak apa-nama. Anang-anang bisi orang enda manah ati, ngereja bubu tu.” Chuik pulai puang. Siku ikan pen nadai mih dibai pulai. Lebu iya pulai.

Bubu Chuik ke puang nyelambang baka nya nyau beturut-turut hari. Engkilat bubu seruran ditemu iya tebuka. Tak baka ti selalu bisi bekau orang nanggung bubu nya. Ai masih keruh berari. Bekau selalu masih basah-basah tiap-tiap pagi, tang ‘orang’ ke enchuri ngabas bubu nya lalu enda kena peda Chuik empu.

TERUAN BELINDUNG BA BANDIR

Kepuas-puas ti baka nya, Chuik nyau berasai bisi sangka-sangka ka Empitu ke enchuri ngabas bubu iya.

“Tentu pengawa Empitu tu. Nadai orang bukai nemu aku bisi bebubu ngagai ulu Sungai Layar Daun, kelimpah ari iya. Manah engkilun enggau iya tu,” ku ati Chuik.

Pagi nya, agi dini hari dalam Chuik endang udah nurun engkilun. Datai iya enda berapa jauh ari tampun bubu iya ti keterubah, Chuik lalu teruan belindung ba bandir keranji. Diibun iya dia. Apin angat burit iya ke udah duduk ngibun, maya agi karau-karau hari, peda kayap-kayap Empitu datai, berema agak. Iya mih Empitu nyauka meraka urat keranji ke melintang arung jalai, Chuik lalu negah.

“Tumu amat ga nuan, Punggal! Ka kini ke nuan bejalai nyungkap ambun baka tu?”

Empitu tedadang. Iya enda nyadang Chuik tak bisi dia. “Ehhhh, ka-ka-ka ngelabuh bu-bu-buah,” saut Empitu, kat-kat.

“Buah apa ke bisi dilabuh nuan maya tu taun?” tanya Chuik.

Minggu tu kitai terus macha tampung Cherpan Lalau Pengidup tu ba Tusun Ketiga, iya nya tusun ti kepenudi ke nyerita pasal laya Jelu Chuik enggau Burung Empitu ke bebubu dikena ngulihka pemakai diri-empu enggau diri sebilik.

Bekau ditegah Chuik, Empitu nyau bisi penangi ati deka enchuri ngabas bubu Chuik.

Kira-kira sebul peti bekau nya, meda bubu iya lalu enda tentu bulih, enda baka bubu Chuik, dia bini Empitu pansut jaku kutuk.

“Enda nya kebuah aku enda ngasuh nuan jai jari enggau utai orang. Ninga aku ngerara, aku dikumbai nuan jai mulut. Nya, diatu nyau bubu nuan-empu enggai agi bulih. Endaka nya penyial, ketegal kitai enda manah akal ngidupka diri,” ku bini iya.

“Ti aku enda enchuri, sapa agi? Kita ukai ka! Mina ka makai aja!” Semina nya saut Empitu. Ati iya ke gatal deka enchuri ngabas bubu Chuik nyau ngungkat baru.

“Tang enchuri sekali tu, mesti ngena akal, baru enda ulih tekan Chuik,” ku pikir Empitu.

Pagi siti ke nangkanka nya, Empitu dani tumu baru. Kukuk manuk sekali, iya endang udah besikap deka nurun. Lebuh ditanya bini penunga iya ke ngenumu nya nurun, Empitu madahka diri deka ngelabuh buah engkuang. Iya lalu nurun, napatka tampun bubu Chuik. Lalu abas iya bubu Chuik, udah semata, semata. Ditanggung iya bubu. Dibuka iya engkilat. Dituang iya ikan ke dalam ma. Engkilat bubu dilakka iya enda ditambit. Bubu diperemika iya baru ngagai tampun. Niki ke tebing, Empitu lalu belanda-landa, nabanka ma penuh laban ikan.

Datai iya ba pelimpang jalai ke ngagai tampun bubu iya-empu, Empitu lalu ngelalaika ma sarang ikan. Ma nya diparukka iya ke dalam madang resam. Udah marukka ma, Empitu lalu ngalika diri ngimbai pumpun buluh di tisau jalai.

Nyau tinggi-tinggi hari, dinga iya suit-suit kensung Chuik ke mansang ngabas bubu. Empitu enda bemunyi. Chuik lalu niti jalai bubu iya-empu, nguluka sungai.

Hari pan nyau tinggi-setinggi. Sekali, Empitu ninga nyawa Chuik datai ari ulu. Nyumpah. Mutap. Besampu. Tak nadai enda macham leka sumpah Chuik, nyumpah orang ke ngabas bubu enggau enchuri ikan iya. Perut orang nya deka diperuti. Leka mata orang nya deka dikebuk. Jari deka diketak. Rekung orang nya deka dijirat ngena temeran. Pia ga iya nyumpah orang nya tulah, sial, ansal! Nyumpah sepenginggar nyawa iya.

Betampung…

Oleh PINSIL SARATOK

See author's posts


Beduk masih diguna tanda buka puasa

SUATU ketika dahulu, beduk menjadi alat penting untuk memberitahu masuknya waktu solat atau ada kematian di kampung, bencana alam, meminta pertolongan orang kampung mahupun tanda waktu berbuka puasa dan bersahur.

Kini, beduk itu rata-rata tidak lagi digunakan apabila pelbagai teknologi canggih menggantikan fungsinya.

Namun di Surau Kebahagiaan Kampung Hilir Simanggang di sini masih mengekalkan tradisi memukul beduk sepanjang Ramadan ini.

Penghulu Abang Norin Abang Noruddin berkata Kampung Hilir dekat sini, sehingga sekarang masih mengamalkan tradisi memukul beduk sebagai tanda masuknya waktu berbuka puasa.

Beliau berkata beduk di Surau Kebahagiaan Kampung Hilir Simanggang dianggarkan berusia hampir lebih 60 tahun dan masih digunakan hingga kini.

“Di tempat lain mungkin kita tidak dapat dengar lagi bunyi beduk, tetapi kampung ini amat sinonim dengan bunyinya. Setiap kali masuk waktu solat mahupun berbuka puasa, beduk ini akan kedengaran dipalu.

“Beduk ini dibuat daripada kayu jenis empenit dan dihasilkan penduduk jati Kampung Hilir dikenali sebagai Allahyarham Abang Anyut Abang Mohamad,” katanya kepada Utusan Sarawak.

Menurutnya, kulit beduk diperbuat daripada kulit lembu yang telah dibuat oleh Allahyarham Abang Anyut sekitar 1960-an.

“Namun, pada Ramadan, beduk sebagai simbol perpaduan penduduk setempat. Dengan saiznya besar dan panjang, sudah tentu satu kampung dapat mendengar gema bunyinya.

“Ini tradisi yang perlu kita kekalkan sejak 60 tahun lalu dan sudah pasti menjadi pusaka turun temurun hingga generasi akan datang,” katanya.

Oleh ADI SAFARMAN

See author's posts


Kim Shin sedia ketuai kumpulan pertama

MIRI: Menteri Pengangkutan, Datuk Lee Kim Shin dan Menteri Muda Pelancongan, Kebudayaan dan Keseniaan, Datuk Sebastian Ting bersedia memimpin kumpulan pertama menerima suntikan vaksin Covid-19 bagi Bahagian Miri, pada 6 Mac nanti.

Ting berharap, ini akan meningkatkan keyakinan masyarakat mengenai tahap keselamatan vaksin Covid-19.

“Datuk Lee dan saya telah berbincang akan memimpin kumpulan pertama menerima suntikan vaksin bagi Bahagian Miri dan kemungkinan wakil rakyat lain di sini akan menyertai kami bagi mendorong masyarakat di Miri untuk mendapatkan suntikan vaksin,” katanya.

Beliau berkata demikian semasa ditemui media selepas melancarkan program ‘Fat2Fit’ anjuran Jabatan Bomba dan Penyelamat Malaysia (JBPM) Zon Miri di Balai Bomba dan Penyelamat Lopeng di sini,semalam.

Pada majlis tersebut,Ting turut menyerahkan sumbangan 500 unit pakaian perlindungan diri (PPE), 36 botol cecair sanitasi tangan dan 3,000 pelitup separuh muka kepada JBPM Zon Miri.

Sumbangan itu telah diserahkan kepada Ketua JBPM Zon 6 Miri, Law Poh Kiong.

Ting berkata, beliau secara suka rela untuk mendapatkan suntikan vaksinasi Covid-19.

Katanya, suntikan vaksin Covid-19 penting bagi mengekang penularan Covid-19 dan orang ramai tidak perlu berasa takut.

“Jika kita lihat jumlah di seluruh dunia, kira-kira 40 juta sudah menerima suntikan tersebut dan kesan negatif akibat suntikan ini adalah sangat rendah.

“Justeru, orang ramai tidak perlu bimbang dan saya sendiri menggalakkan isteri dan anak-anak serta saudara-mara untuk menerima suntikan ini kerana inilah tahap seterusnya untuk memerangi pandemik Covid-19,” ujarnya.

Oleh LIONG CHAI LING

See author's posts


Jawatankuasa Sekuriti Makanan peringkat negeri, daerah akan ditubuhkan

KUALA LUMPUR: Jawatankuasa Sekuriti Makanan peringkat negeri dan daerah akan ditubuhkan bagi memastikan pelaksanaan Pelan Tindakan Dasar Sekuriti Makanan Negara 2021-2025 yang sinergi antara Kerajaan Persekutuan dan kerajaan negeri, kata Perdana Menteri Datuk Seri Ismail Sabri Yaakob.

Perkara itu diputuskan dalam Mesyuarat Menteri Besar dan Ketua Menteri yang dipengerusikan oleh Perdana Menteri hari ini dan turut dihadiri oleh Menteri-menteri Kabinet yang berkaitan.

Ismail Sabri berkata, mesyuarat itu memberikan penekanan untuk mengukuhkan kerjasama antara Kerajaan Persekutuan dan kerajaan negeri bagi memperkasakan sekuriti bekalan makanan negara yang berhadapan dengan pelbagai cabaran akibat daripada senario global pada masa kini dan kerajaan negeri juga bersetuju untuk melaksanakan tujuh inisiatif bagi tujuan itu.

Beliau berkata, kerajaan negeri bersetuju untuk meningkatkan keluasan tanah yang sesuai khususnya tanah milik negeri untuk aktiviti pertanian dengan mewartakan kawasan tanah pertanian sebagai tanah rizab di bawah Seksyen 62 Kanun Tanah Negara (KTN) dan kemudian memajakkan tanah itu di bawah Seksyen 63 KTN untuk tempoh sekurang-kurangnya 10 sehingga 21 tahun.

“Selain itu, memperkasakan pemberian tanah milik negeri kepada anak syarikat kerajaan negeri berkaitan pertanian yang kemudiannya akan memajakkan tanah tersebut kepada usahawan tani untuk tempoh 30 tahun.

Pihak berkuasa negeri juga boleh, tertakluk kepada kaedah-kaedah tanah negeri, meluluskan tempoh sekurang-kurangnya tiga tahun dan boleh dilanjutkan seterusnya bagi setiap Lesen Pendudukan Sementara (TOL),” katanya, dalam satu kenyataan semalam.

Perdana Menteri berkata, inisiatif-inisiatif lain termasuk mengekalkan pengezonan kawasan jelapang padi, pewartaan Taman Kekal Pengeluaran Makanan (TKPM) dan membangunkan TKPM yang terbengkalai serta yang belum dimajukan, serta mengekalkan pewartaan Zon Industri Akuakultur (ZIA) sedia ada dan mewartakan ZIA yang belum diwartakan.

Selain itu, kerajaan negeri bersetuju menyelaras bersama pihak berkuasa tempatan bagi memudahkan syarat dan proses kelulusan Kebenaran Merancang (KM) pembangunan sistem reban ayam tertutup dan aktiviti agromakanan yang lain.

“Kerajaan negeri juga bersetuju menubuhkan Jawatankuasa Pembangunan Tanah Pertanian Peringkat Daerah bagi memudah cara urusan membangunkan tanah pertanian milik persendirian yang tidak diusahakan, dan menetapkan kadar caj abstraksi bagi sumber air tawar dan air masin yang lebih rendah untuk sektor agromakanan,” katanya.

Ismail Sabri berkata, antara cabaran yang dihadapi dalam isu sekuriti bekalan makanan negara adalah peningkatan harga input pertanian seperti harga jagung bijian dan baja, kenaikan kos logistik serta cuaca ekstrem yang menyebabkan kekerapan berlakunya banjir dan kemarau yang mengganggu kitaran pengeluaran makanan.

Katanya, Kerajaan Persekutuan juga bersetuju untuk mempertimbangkan cadangan pengurangan atau pengecualian cukai terhadap industri agromakanan. “Kementerian Kewangan akan memberikan perincian lanjut,” kata Perdana Menteri. — Bernama

See author's posts


Kemasukan pemain import ditangguh

EKORAN Perintah Kawalan Pergerakan (PKP) yang sedang dikuatkuasakan di seluruh Malaysia ketika ini, skuad Kuching City FC (KCFC) terpaksa menangguhkan dahulu pengambilan kemasukan pemain import baharu mereka.

Menurut Ketua Pegawai Eksekutif KCFC, Iswandy Ali Hassan, dalam laporan akhbar tempatan beberapa hari lalu, calon pemain import baharu yang sepatutnya tiba di negara ini pada minggu ini, terpaksa menunggu sehingga PKP berakhir.

“Bukan itu sahaja, proses dokumentasi calon import itu masih tergendala dan perlu mendapatkan dokumentasi tersebut daripada Jabatan Imigresen Malaysia, Sarawak (JIMS) bagi kemasukan pemain import asing,” jelasnya.

Iswandy menjelaskan proses dokumentasi tersebut mengambil sedikit masa, lebih-lebih lagi situasi negara kini masih dalam tempoh PKP.

“Kami enggan mendedahkan dahulu siapa pemain import tersebut kerana surat rasmi daripada Liga Bola Sepak Malaysia (MFL) masih belum diterima. Perkara sebegini kita harus mematuhi prosedur operasi standard (SOP) yang ditetapkan,” ujarnya.

Baru-baru ini, Ketua Jurulatih KCFC, Irfan Bakti Abu Salim telah mendedahkan skuadnya kini telah pun mengenal pasti calon import asing baharu bagi mengharungi pusingan kedua Liga Premier yang bermula Julai nanti.

Bagaimanapun, beliau enggan mendedahkan identiti pemain tersebut. Yang pasti calon tersebut adalah pemain penyerang.

Irfan berharap kehadiran import baharu dalam kem kendaliannya akan dapat menampung kekurangan yang dialami sepanjang saingan pusingan pertama kempen Liga Premier 2021.

Sebelum ini, KCFC telah memutuskan untuk melepaskan seorang pemain import mereka iaitu Bryan Jones ekoran prestasi kurang cemerlang yang ditampilkan dalam saingan Liga Premier musim ini.

Penyerang dari Brazil itu bukan sahaja telah menunjukkan prestasi kurang memberangsangkan sepanjang kempen pusingan pertama Liga Premier 2021, malah kecederaan yang dialami oleh pemain itu sekali gus disingkirkan daripada pasukan.

Jendela perpindahan pemain telah dibuka 3 Mei dan berakhir pada 30 Mei lalu. Yang pasti, Irfan tidak berpuas hati dengan prestasi import asing sedia ada, kerana sering gagal menyempurnakan peluang untuk menjaringkan gol.

KCFC kini dibarisi tiga import asing iaitu, Hudson Dias (penyerang), Aylton Fereira (pertahanan) dan Yuta Suzuki (tengah).

KCFC kini menduduki tangga kesembilan Liga Premier setelah mengharungi 10 aksi dengan merekodkan dua kemenangan, empat seri dan empat kali kalah.

Oleh ADI SAFARMAN

See author's posts


Penerbangan butik bakal lonjak industri pelancongan Sarawak

KUCHING: Penubuhan syarikat penerbangan tempatan berpotensi menjadi pemangkin untuk melonjak industri sektor pelancongan di negeri ini.

Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah berkata, penubuhan syarikat penerbangan sendiri akan memudahkan kemasukan pelancong ke Sarawak.

Katanya, antara faktor yang menjejaskan industri pelancongan selama ini adalah kekurangan penerbangan terutama bagi penerbangan kemasukan terus ke negeri ini.

“Kita menghadapi masalah sedikit untuk membawa pelancong masuk. Kita tahu, ramai yang mahu ke sini (Sarawak) tetapi perlu melalui Singapura, Kuala Lumpur dan sebagainya.

“Ramai mahu penerbangan secara terus ke negeri ini dan Alhamdulilah sekiranya sudah memiliki syarikat penerbangan tersendiri, kita akan lebih mudah untuk membawa pelancong masuk,” katanya.

Beliau berkata demikian pada sidang media selepas majlis perasmian Bangunan Arkib Negara Malaysia Negeri Sarawak di Jalan Bako di sini, hari ini.

Menjelas lanjut, Karim berkata, Kerajaan Sarawak sememangnya berusaha untuk mewujudkan syarikat penerbangan sendiri.

“Perkara tersebut sudah dimaklumkan oleh Premier (Datuk Patinggi Tan Sri Abang Johari Tun Openg) manakala untuk pengumuman yang lebih besar, kita perlu menunggu beliau (Abang Johari) sendiri yang umumkan,” katanya.

Semalam Abang Johari mengumumkan Kerajaan Sarawak kini hanya menunggu lesen yang dikeluarkan oleh Kementerian Pengangkutan (MOT) bagi membolehkan syarikat penerbangan butik miliknya memulakan operasi.

Aspek pengoperasian syarikat penerbangan itu sudah dimuktamadkan dengan bermatlamat untuk membolehkan kemasukan pelancong secara terus ke negeri berkenaan.

Oleh RYNNA SHA’ERRA

See author's posts


Kolaborasi KKM, pelbagai agensi hadapi Covid-19

PUTRAJAYA: Sebagai persediaan mendepani pandemik Covid-19 ke tahap paling kritikal, Kementerian Kesihatan Malaysia (KKM) bersama beberapa agensi penyelidikan dan khidmat teknikal mengadakan kolaborasi strategik dalam menghasilkan inovasi baharu peralatan bagi menangani masalah kesihatan yang melanda dunia ketika ini.

Mengumumkan Kolaborasi Strategik Inovasi Kejuruteraan Kesihatan di sini semalam, Menteri Kesihatan Datuk Seri Dr Adham Baba berkata KKM mengalu-alukan penghasilan idea bagi mencari kaedah serta pendekatan terbaik dalam memperbaharui teknologi sektor perubatan moden.

Beliau berkata hasil kolaborasi itu, tiga inovasi telah dihasilkan ia itu prototaip Peranti Perubatan Ventilator Menggunakan Teknologi 3D dan prototaip ‘Splitter Kit’ Ventilator untuk kegunaan lebih daripada seorang pesakit serta Unit Rawatan Rapi Hibrid di Lapangan (FHyICU).

“Bahagian Perkhidmatan Kejuruteraan KKM telah meneroka kaedah alternatif dengan menghasilkan ventilator berteknologi maju 3D Printing Medical kolaborasi bersama Universiti Teknologi Malaysia dan kerjasama Angkatan Tentera Malaysia ini telah berjaya menghasilkan prototaip pertama,“ katanya pada majlis taklimat media mengenai kolaborasi strategik itu di sini semalam.

Dr Adham berkata prototaip itu akan menjalani pengujian sepenuhnya bersama SIRIM agar dapat berfungsi untuk menyokong keperluan asas bantuan pernafasan bagi pesakit Covid-19.

Bagi prototaip ventilator teknologi 3D, objektif penghasilan ialah ventilator kos rendah menggunakan teknologi 3D dan perkakasan minimum bertujuan menyokong keperluan asas pesakit Covid-19 sekiranya jangkitan di negara ini sampai ke tahap kritikal.

Pembangunan prototaip ‘splitter kit’ pula bertujuan membolehkan sebuah ventilator digunakan oleh dua pesakit bagi menyokong keperluan pernafasan pesakitCovid-19, dengan memastikan tidak berlaku pemindahan jangkitan.

FHy ICU merupakan gabungan pembinaan unit rawatan rapi (ICU) dan wad isolasi secara mudah dipasang serta dibuka selain boleh dibina di lokasi diperlukan dengan kos yang efektif.

Teknologi kolaborasi bersama UEM Edgenta Berhad ini boleh menempatkan 10 katil yang bersaiz dari 20.88 meter x 6.50 meter x 3 meter (ketinggian siling).

Berkonsepkan keperluan situasi kecemasan dan ICU hospital medan, ia dilengkapi bilik persalinan, stor linen, stesen jururawat, kawasan pesakit, tandas, bilik dof, bilik mandi, bilik bekalan dan bilik bedah.

Sementaraitu, Dr Adham berkata kolaborasi pintar Bahagian Perkhidmatan Kejuruteraan KKM dengan pelbagai agensi kerajaan akan menggembleng kepakaran tempatan dan antarabangsa dalam memajukan teknologi kesihatan di Malaysia.

Beliau berkata ini selaras dengan usaha mewujudkan pusat kecemerlangan dalam bidang Kejuruteraan Biomedikal di KKM dan Fasiliti Kesihatan.

“Keterujaan hasil kerjasama awal ini saya kongsikan bersama dengan anda semua agar permulaan kejayaan ini perlu disebarluaskan kerana adalah penting untuk kita semua ketahui,” katanya.

DrAdham juga berkata dalam pertempuran untuk memutuskan rantaian penularan Covid-19, negara bangga dengan pengorbanan petugas barisan hadapan KKM dan seluruh agensi terlibat yang tidak pernah mengeluh malah bersemangat memastikan negara terus kekal aman serta makmur tanpa kemudaratan yang boleh membinasakan seluruh ekosistem negara ini.

Beliau mengulangi bahawa rakyat yang berperanan duduk di rumah adalah sebahagian daripada pejuang dalam usaha memenangi pertempuran menentang Covid-19 ini.

“Negara memerlukan kerjasama kita semua untuk memutuskan rantaian penularan Covid-19. Untuk menang memerlukan pengorbanan, dan semestinya pengorbanan anda semua di barisan hadapan mahu pun kecekalan mereka yang di rumah, amat kami hargai dan sanjung tinggi,“ katanya.– Bernama

See author's posts


Zidane terkejut lihat fizikal Hazard

Zinedine
Zidane terpegun melihat fizikal Eden Hazard ketika bintang Real Madrid itu
kembali menyambung latihan.

Pemain
Belgium itu masih belum menyerlah bersama Los Blancos sejak perpindahan bernilai
£88 juta pound (RM473.15 juta) dari Chelsea hampir setahun lalu.

Dia
tiba di kelab berkenaan sambil mengakui berat badannya bertambah sebelum
semuanya hilang dalam tempoh 10 hari.

Bagaimanapun
Hazard bergelut dengan kecederaan pergelangan kaki yang memerlukan pembedahan
pada Mac dan pandemik COVID-19 menyebabkan pemain berusia 29 tahun itu
diberikan peluang untuk mendapatkan kembali kecergasannya.

Ketika
perintah berkurung, dia berkata kepada RTBF: “Ia rumit buat saya. Saya
cuba tidak makan banyak.

“Saya
cuba tidak ke dapur untuk kurangkan makan roti, tapi ia bukan mudah.”

Menurut
laporan AS, Zidane kagum dengan berat badan Hazard ketika dia tiba di pusat
latihan kelab selepas perintah berkurung dilonggarkan.

La
Liga mahu pemain berlatih sekurang-kurangnya sebulan sebelum menyambung
perlawanan untuk mengelak isu kecergasan dan kecederaan.

Rakan
sepasukan Hazard, Thibaut Courtois berkata penangguhan itu banyak membantu
rakan senegaranya itu kembali mendapatkan kecergasan terbaik. –AFP

See author's posts


MDM lancar Kempen Amalkan Norma Baharu

MARUDI : Majlis Daerah Marudi (MDM) telah melancarkan Kempen Amalkan Norma Baharu di peringkat daerah Marudi hari ini.

Pengerusi MDM, Kaunselor Edward Mendai berkata kempen tersebut bertujuan untuk memberi kesedaran kepada orang ramai tentang kepentingan mengamalkan norma baharu dalam kalangan masyarakat.

Antara pengisian program tersebut ialah mengedarkan poster cara pelupusan pelitup muka, mengedar poster prosedur operasi standarad (SOP) di kedai makan, poster 3S dan 3W dan fakta tentang Coronavirus.

Katanya lima buah kedai dipilih untuk acara simbolik penyerahan poster iaitu kedai Hock Lok, Kedai Delima Café, Kedai Bunga Raya dan Kedai Best Trading.

“Rata-rata orang awam di daerah ini peka dengan amalan norma baharu yang perlu dipatuhi, walau bagaimanapun kempen seperti ini perlu diteruskan bagi mengingatkan orang awam bahawa wabak Covid-19 masih ada dalam kalangan kita,” katanya.

Ujarnya, orang awam juga hendaklah bertanggungjawab bagi memastikan rantaian Covid-19 ini dapat diputuskan.

Dalam pada itu, MDM perlu memainkan peranan dan memberi komitmen penuh dalam memastikan kesedaran tentang wabak pandemik ini disebarkan kepada komuniti Marudi secara menyeluruh.

Turut hadir, Setiausaha Majlis Daerah Marudi Puan Lolita Jaime Nicholas, Kaunselor Yanti Nyanggau, Kaunselor Ruhane Mohamad, Kaunselor Dennis Sim Boon Seng, Kaunselor Huang Huat Ping, Penolong Setiausaha, Grace Joy Dapit, Ketua Bahagian Pembangunan Komuniti, Gracezilla Umang Andrew, Pemangku Ketua Bahagian Kesihatan Awam dan Perkhidmatan Bandar Majlis Daerah, PPKP, Lawrence Jaba David dan Ketua Bahagian Penguatkuasa MDM, KP Ronald Balan Mering.

Oleh JIKU JUGUONG

See author's posts


Harga minyak mentah rendah beri tekanan

KUALA LUMPUR: Susulan penurunan mendadak permintaan minyak mentah yang menyebabkan harga jatuh menjunam, daya maju perniagaan biodiesel juga menjadi lemah yang memberi tekanan kepada mandat biodiesel Malaysia dan Indonesia.

Bagaimanapun, ada sisi positifnya daripada keadaan suram itu apabila dunia menyaksikan pengurangan hampir 5.5 peratus pelepasan gas rumah hijau semasa tempoh sekatan pergerakan di seluruh dunia yang disebabkan oleh pandemik Covid-19, kata Pengasas dan Ketua Pegawai Eksekutif Kumpulan Sumwin, U.R Unnithan.

“Ia telah membuatkan pakar perubahan iklim, penggubal dasar, pertubuhan bukan kerajaan dan pengguna memikirkan tentang dunia baharu, ke arah ekonomi yang lebih mesra alam sekitar dengan memberi lebih tumpuan kepada tenaga boleh diperbaharui, yang mana memberikan prospek baik kepada industri minyak sawit,” katanya.

Unnithan berkata demikian semasa pembentangan beliau yang bertajuk “Challenges and Opportunities for the Palm Oil Industry in the Areas of Biodiesel, Sustainability and Food Safety” pada Seminar Internet Minyak Sawit (Pointers), anjuran Majlis Minyak Sawit Malaysia dan Bursa Malaysia, yang berlangsung dari 22 hingga 28 Jun.

Beliau berkata, unjuran permintaan kasar domestik dijangka lemah dengan Unjuran 2020 turun 3.0 peratus sebelum meningkat kepada 4.5 peratus tahun depan.

Unjuran 2020 permintaan diesel China turun kepada 1.2 peratus berbanding 6.1 peratus pada 2019 dan dijangka meningkat kepada 9.2 peratus pada 2021, manakala unjuran 2020 permintaan dari India susut kepada 1.9 peratus daripada 6.1 peratus yang dicatatkan tahun lepas dan diunjur meningkat kepada 7.4 peratus pada 2021.

Memetik Lembaga Minyak Sawit Malaysia (MPOB), Unnithan berkata eksport biodiesel turun sebanyak lima peratus dari Januari hingga April 2020 berbanding tempoh yang sama tahun lepas.

Pelaksanaan program biodiesel B20 kerajaan (20 peratus minyak sawit, 80 peratus diesel petroleum) akan bermula pada September 2020 dan dijangka selesai menjelang Jun 2021.

Program itu dijangka meningkatkan pembelian minyak boleh dimakan negara kepada 534,000 tan metrik setahun dan apabila digabungkan dengan program biodiesel B7 sekarang bagi penggunaan perindustrian, penggunaan minyak sawit tempatan dijangka meningkat kepada 1.3 juta tan metrik setahun.

Sementara itu, dalam pembentangan beliau yang bertajuk “Malaysian Palm Oil Industry Outlook and Biodiesel Mandates”, Ketua Pengarah MPOB, Dr. Ahmad Parveez Ghulam Kadir berkata bagi tempoh Januari hingga Mei 2020, industri minyak sawit Malaysia mencatatkan prestasi lemah dalam semua petunjuk utama kecuali harga MSM dan stok penutup.

“Prestasi tahun ke tahun dijangka meningkat dalam separuh kedua 2020 susulan prospek pengeluaran tinggi MSM dan prestasi eksport yang bertambah baik.

“Lantunan semula harga MSM ketika ini dijangka kekal sehingga separuh kedua 2020, disokong oleh program B20 dan pelaksanaan pengecualaian duti eksport kerajaan bagi minyak sawit mentah, minyak isirung sawit mentah dan minyak isirung sawit diproses dari Julai hingga Disember,” katanya.

Beliau berkata, ini djangka meningkatkan keseluruhan prestasi eksport minyak sawit pada separuh kedua 2020, mengurangkan impak daripada kelembapan ekonomi global akibat daripada pandemik Covid-19. – Bernama

See author's posts


197 penumpang jalani proses kuarantin

SIBU:Seramai 197 penumpang dengan menaiki dua pesawat AirAsia tiba di
Lapangan Terbang Sibu petang semalam dan akan dihantar ke dua buah hotel di
sini bagi menjalani proses kuarantin 14 hari.

Ketua Polis Daerah Sibu, ACP Stanley Jonathan Ringgit berkata, pesawat
pertama AK5872 yang membawa seramai 104 penumpang mendarat pada jam 5.00
petang.

“Empat buah bas dan sebuah van telah disediakan oleh Jawatankuasa
Pengurusan Bencana Bahagian Sibu untuk menghantar semua penumpang ke pusat orang
di bawah pengawasan (PUS) ke hotel terpilih.

“Pecahan penumpang yang akan menjalani proses kuarantin di hotel berkenaan
termasuk 74 lelaki dewasa dan 30 perempuan termasuk tiga orang kanak-kanak,”
jelasnya ketika dihubungi oleh pemberita petang semalam.

Menurutnya, pesawat kedua AK 5870 yang membawa seramai 107 penumpang
termasuk 47 lelaki dan 46 perempuan serta seorang bayi tiba di Lapangan Terbang
Sibu (LTS) pada jam 7.00 malam semalam.

“Kesemua mereka dalam kumpulan kedua tersebut dibawa ke sebuah lagi hotel.

“Kawalan Keselamatan dan Eskot Penumpang AirAsia ke Pusat Kuarantin
Sibu Covid 19 telah dibantu oleh petugas-petugas dari IPD Sibu,” ujarnya.

Katanya, pihak Kementerian Kesihatan Malaysia (KKM) telah menguruskan pemeriksaan
kesihatan penumpang di samping Angkatan Pertahanan Awam  yang berperanan sebagai pasukan pendaftaran
masuk ke pusat PUS dan RELA membantu mengawal keselamatan di hotel yang
terlibat.

“Semua urusan penghantaran penumpang sehingga ke lokasi pusat kuarantin
di kedua-dua hotel telah berjalan lancar dan selamat,” ujar beliau.

See author's posts


BernamaTerima 25,000 permohonan CBRM

SHAH ALAM: Tabung Ekonomi Kumpulan Usaha Niaga (TEKUN) Nasional menerima sejumlah 25,140 permohonan daripada usahawan perusahaan kecil dan sederhana (PKS) bagi Skim Pembiayaan Pemulihan Perniagaan Covid (CBRM) membabitkan peruntukan kira-kira RM201.12 juta.

Menteri Pembangunan Usahawan dan Koperasi Datuk Seri Wan Junaidi Tuanku Jaafar berkata daripada jumlah itu, TEKUN Nasional telah meluluskan sebanyak 19,806 permohonan dengan nilai RM153.77 juta.

“Sejak skim ini dilancarkan pada 8 April lepas, kita telah menerima 25,140 permohonan seluruh negara.

“Menerusi skim ini, usahawan yang dibenarkan membuka perniagaan mereka telah memperoleh pembiayaan 100 peratus manakala yang belum dibenarkan beroperasi oleh kerajaan hanya mendapat 20 peratus pembiayaan dalam tempoh Perintah Kawalan Pergerakan Bersyarat (PKPB),” katanya kepada pemberita selepas menyampaikan sumbangan pembiayaan CBRM kepada 20 usahawan di Bangunan TEKUN Nasional Selangor di sini hari ini.

Beliau berkata setiap usahawan PKS akan menerima pembiayaan dengan had pinjaman maksimum RM10,000 bagi membantu mereka yang terjejas akibat penularan COVID-19.

“Setakat ini kita lihat operasi perniagaan usahawan PKS yang dapat pulih dengan cepat walaupun kuasa beli itu tidak sepenuhnya kerana kemungkinan orang ramai masih lagi berjaga-jaga untuk keluar rumah atau membeli barang di luar.

“Pemulihan itu juga berlaku disebabkan kos atau modal yang dikeluarkan usahawan kecil ini lebih rendah dan murah, jadi mereka boleh memulakan operasi perniagaan dengan segera, contohnya seperti peniaga makanan,” katanya.

Wan Junaidi juga berharap premis PKS yang masih belum dibenarkan beroperasi akan dapat dibuka semula dalam tempoh terdekat.

Beliau berkata ini berikutan mengikut rekod, lebih 80 peratus pemohon CBRM adalah usahawan yang terlibat dalam sektor perkhidmatan termasuk kedai gunting rambut dan salun.

“Kita amat berharap premis ini akan dibenarkan beroperasi dalam tempoh terdekat bagi membantu (membangunkan) semula ekonomi kumpulan usahawan ini,” katanya.- Bernama

See author's posts


Microsoft bina pusat data di Johor

JOHOR BAHRU: Syarikat gergasi teknologi global, Microsoft, sedang membina sebuah pusat data di daerah Kulai, dan pembinaannya kini sudah mencapai tahap 40 peratus, kata Menteri Besar Johor Datuk Hasni Mohammad.

Beliau berkata pembinaan itu dilihat dapat merancakkan sektor ekonomi sekali gus menyediakan peluang pekerjaan di negeri ini.

“Pembinaan pusat data ini bukan sahaja dilihat dalam bentuk pelaburan yang khusus, tetapi ia dapat menyediakan peluang pekerjaan yang banyak.

“Ia juga dapat menarik syarikat-syarikat rangkaian Microsoft untuk datang ke Johor dan membuat pelaburan di sini,” katanya ketika berucap melancarkan kempen Johor Perangi Denggi 2020 di sini, semalam.

Turut hadir, Pengerusi Jawatankuasa Kesihatan dan Alam Sekitar negeri, R.Vidyananthan dan Pengarah Jabatan Kesihatan Negeri Johor, Dr. Aman Rabu.

Pada masa sama, Hasni berkata kerajaan negeri turut mendapat pertanyaan daripada sebuah syarikat teknologi di Jepun yang menunjukkan minat untuk membina pusat data di Johor.

“Banyak pihak menghubungi kerajaan negeri yang ingin meneroka bidang baharu untuk pelaburan. Ini kerana Johor adalah unik dan mempunyai banyak potensi untuk dimajukan,” katanya.

Beliau berkata pembinaan pusat data itu juga diharapkan dapat menjadikan Johor sebagai negeri yang benar-benar berjaya melaksanakan inisiatif pendigitalan hasil limpahan manfaat daripada pembinaannya.

“Rakyat juga akan dapat menggunakan sepenuhnya Internet yang ada dan menjadikan Johor sebagai negeri yang berjaya melaksanakan program pendigitalan,” katanya.- Bernama

See author's posts


Hanya kerajaan GPS mampu bela kaum minoriti

LAWAS: Masyarakat minoriti perlu terus dibela dan hanya pemimpin yang memiliki keupayaan sahaja mampu melakukannya.

Timbalan Premier Sarawak, Datuk Amar Awang Tengah Ali Hasan berkata, pemimpin yang berkeupayaan adalah mereka yang mewakili kerajaan memerintah sama ada di peringkat negeri atau Persekutuan.

“Di sinilah kita memerlukan Gabungan Parti Sarawak(GPS) untuk terus membawa kemajuan, pembangunan dan program meningkatkan taraf hidup.

“Hanya GPS di Sarawak ini yang memiliki keupayaan membawa kesejahteraan berterusan sejak dahulu kepada rakyat,” katanya kepada media pada majlis penutupan program Hari Bersama Komuniti dan Pusat Ekonomi Digital Keluarga Malaysia(PEDI) Merapok di Kampung Bangkatan Merapok, hari ini.

Awang Tengah berkata, Kerajaan Sarawak masih mempunyai banyak perancangan dalam usaha mengerakkan kehidupan rakyat luar bandar untuk terlibat sama dalam arus pembangunan.

Malah katanya, pendekatan ekonomi moden berasaskan digital turut digerakkan ke akar umbi bagi membantu meningkatkan ekonomi penduduk luar bandar supaya terlibat sama dalam ekonomi digital.

Hadir sama calon GPS bagi Parlimen Lawas, Dato Henry Sum Agong, Setiausaha Politik kepada Premier Sarawak, Awangku Jinal Abedin Pengiran Jawa dan Pegawai Daerah Lawas Ladin Atok.

Oleh ADENG EDRUS

See author's posts


Lapan rumah di flat Sri Johor terbakar

KUALA LUMPUR:  Lapan rumah di tingkat empat Blok 31 Perumahan Awam Sri Johor, Cheras di sini terlibat dalam kebakaran malam semalam.

Jurucakap Jabatan Bomba dan Penyelamat Kuala Lumpur berkata, kebakaran berlaku pada kira-kira 9.20 malam dan operasi pemadaman sedang dijalankan.

Menurutnya kebakaran dipercayai bermula di bahagian tengah blok berkenaan sebelum merebak di keseluruhan tingkat.

“Setakat ini, bomba masih menyiasat sama ada kejadian melibatkan kemalangan jiwa. Kebakaran dipercayai berpunca daripada kebocoran gas,” katanya kepada pemberita di lokasi kejadian.

Turut hadir Menteri Wilayah Persekutuan Datuk Seri Shahidan Kassim.

Menurut jurucakap bomba, tiada sebarang kemalangan jiwa dilaporkan melibatkan penghuni lapan unit kediaman tersebut.

“Pihak bomba menerima panggilan kecemasan berhubung kejadian pada 9.17 malam dan seramai 35 anggota daripada Balai Bomba dan Penyelamat (BBP) Pudu, BBP Hang Tuah, BBP Sri Hartamas, BBP Keramat dan BBP Cheras digegaskan ke lokasi kejadian.

“Kebakaran memusnahkan 100 peratus keseluruhan tingkat empat itu. Operasi pemadaman menggunakan teknik ‘water tower’ jentera khas Aerial Ladder Platform (ALP) dan Turn Table Ladder (TTL),” katanya.

Sementara itu, tinjauan Bernama mendapati kebakaran dapat dikawal sepenuhnya pada kira-kira 11.30 malam.

Perdana Menteri Datuk Seri Ismail Sabri Yaakob dan Menteri Wilayah Persekutuan Datuk Seri Shahidan Kassim turut melawat lokasi kebakaran itu.

— Bernama

See author's posts


Minggu PMKS 2022: SME Corp sasar potensi jualan RM20 juta

BERSAMA PENIAGA… Pengerusi Jawatankuasa Keusahawanan, Sumber Manusia, Industri Mikro dan Hal Ehwal Penjaja Terengganu, Mohd Nurkhuzaini Ab Rahman (tengah) beramah mesra bersama peniaga pada Majlis Perasmian Minggu Perusahaan Mikro, Kecil dan Sederhana (PMKS) Bersempena MInggu Usahawan Negara 2022 di KTCC Mall, semalam. Turut bersama Pengerusi SME Corp Malaysia Datuk Seri Syed Hussein Al Habshee (kanan). • Foto BERNAMA

KUALA TERENGGANU: SME Corporation Malaysia (SME Corp) menyasarkan potensi jualan sebanyak RM20 juta termasuk melalui padanan perniagaan sempena Minggu Perindustrian Mikro, Kecil dan Sederhana (PMKS) yang berlangsung di seluruh negara mulai 10 Jun hingga 4 Julai depan.

Ketua Pegawai Eksekutif SME Corp, Rizal Nainy berkata, sasaran itu adalah peningkatan hampir sekali ganda berbanding RM9.7 juta direkodkan sepanjang Minggu PMKS yang diadakan secara dalam talian pada tahun lepas.

Beliau berkata, sasaran peningkatan itu adalah relevan memandangkan tahun ini Minggu PMKS diadakan secara bersemuka dengan program padanan perniagaan digerakkan bersama beberapa pasar raya seperti Aeon Big, Mydin, Sabasun dan Giant.

“Pada tahun lepas, lebih 75 aktiviti telah dilaksanakan sepanjang Minggu PKS 2021 seperti e-pameran, jualan produk, aktiviti pemadanan perniagaan dan sesi perkongsian ilmu melalui webinar, bual bicara dan ‘pocket talk’.

“Kesemua aktiviti ini dilaksanakan secara dalam talian melalui platform MyAssist MSME. Oleh itu, kita yakin sasaran RM20 juta ini dapat dicapai kerana dijalankan melalui proses jualan secara bersemuka dan juga secara dalam talian,” katanya.

Beliau berkata demikian kepada pemberita selepas majlis pelancaran Minggu PMKS 2022 Terengganu yang disempurnakan oleh Pengerusi Jawatankuasa Keusahawanan, Sumber Manusia, Industri Mikro dan Hal Ehwal Pengguna Terengganu Mohd Nurkhuzaini Ab Rahman di sini, semalam.

Bertempat di Kuala Terengganu City Centre (KTCC), seramai 42 usahawan Terengganu menyertai  Minggu PMKS 2022 dan Terengganu adalah destinasi kedua selepas penganjurannya di Perak baru-baru ini.

Rizal berkata, sebanyak 183 program keusahawanan dan aktiviti tarikan pengunjung telah dirancang di seluruh negara sepanjang berlangsungnya Minggu PMKS 2022 membabitkan pelbagai kementerian, agensi, kerajaan negeri, syarikat berkaitan kerajaan (GLC), pasar raya, persatuan dan dewan perniagaan, sekolah, institusi pengajian tinggi serta institusi kewangan.

Sementara itu, Nurkhuzaini berkata, seramai 42 usahawan Terengganu telah menyertai Minggu PMKS pada kali ini dengan potensi jualan sebanyak RM500,00 sepanjang tiga hari ia berlangsung bermula semalam hingga Sabtu.

“Pelaksanaan Minggu PMKS 2022 di Terengganu ini diharap dapat menyediakan peluang kepada usahawan untuk memulakan semula perniagaan secara bersemuka dan membangunkan semula perniagaan yang terkesan akibat keadaan ekonomi dunia yang tidak menentu sejak kebelakangan ini.

“Pada masa sama, usahawan juga dapat meluaskan pasaran produk dan perkhidmatan mereka serta mendapatkan khidmat nasihat dan maklumat terkini mengenai program, aktiviti serta bantuan yang disediakan oleh kerajaan,” katanya.

Antara aktiviti yang diadakan sepanjang Minggu PMKS Terengganu berlangsung ialah karnival jualan, kaunter khidmat nasihat, taklimat perniagaan, perkongsian kisah kejayaan usahawan, sesi pemadanan perniagaan, ceramah motivasi dan agama serta demonstrasi produk. – Bernama

See author's posts


Mafia Itali ditangkap selepas 16 tahun melarikan diri

SAINT-ETIENNE: Seorang pembunuh Itali yang disabitkan bersalah, dipercayai anggota satu pertubuhan mafia paling berkuasa di negara itu, ditangkap semalam di Perancis selepas 16 tahun dalam pelarian, kata Interpol.

Edgardo Greco, 63, disyaki menganggotai kumpulan Ndrangheta, sebuah pertubuhan mafia yang berkuasa di Calabria, selatan Itali.

Interpol berkata, dia ditangkap di bandar Saint-Etienne, Perancis, di mana dia pernah membuka sebuah restoran Itali di bawah nama samaran, Caffe Rossini Ristorante, menurut pendakwa raya Perancis.

Malah pembukaan restorannya turut mendapat liputan pada 2021, tetapi kini sudah ditutup.

“Dia dikehendaki di Itali untuk menjalani hukuman penjara seumur hidup atas pembunuhan Stefano dan Giuseppe Bartolomeo.

“Dia juga dituduh di sana atas cubaan membunuh Emiliano Mosciaro!ketika perang mafia antara kumpulan Pino Sena dan Perna Pranno pada awal 1990-an,” menurut Interpol.

Ndrangheta dianggap kumpulan mafia paling meluas dan berkuasa di Itali, beroperasi di seluruh dunia dan mempunyai hubungan kukuh dengan perdagangan kokain yang menuju ke Eropah dari Amerika Selatan.

Berdasarkan dokumen, Greco didapati menggunakan nama Paolo Dimitrio dan juga bekerja di restoran Itali lain di bandar itu.

Dalam masa yang sama, Greco juga bekerja pada waktu malam di sebuah restoran pizza di bawah nama yang diandaikan, menurut media Itali.

Sementara itu, Menteri Dalam Negeri Itali, Matteo Piantedosi, yang dipetik dalam kenyataan Interpol, berkata penahanan itu menunjukkan komitmen negaranya untuk membanteras semua bentuk jenayah terancang dan mengesan pelarian berbahaya.

Penahanan Greco berlaku seminggu selepas polis Itali membongkar kumpulan mafia ‘Ndrangheta yang menguasai kawasan besar di selatan Calabria dan merampas aset melebihi AS$270 juta (RM1.1 bilion). – AFP

See author's posts


Mohd Sharim mula ‘bertugas’

PEKAN: Baru sahaja malam Sabtu lepas diumumkan sebagai pemenang Pilihan Raya Kecil (PRK) Dewan Undangan Negeri (DUN) Chini, wakil rakyat baharu kawasan itu Mohd Sharim Md Zin semalam mula turun padang menyantuni masyarakat.

Seawal 8.00 pagi lagi, Mohd Sharim meluangkan masa bersarapan dengan penduduk Felda Chini 3 di sebuah warung roti canai sebelum ke Pasar Tani Kekal Chini di Bandar Dara Chini bagi merakamkan penghargaan di atas kepercayaan memilihnya dalam PRK yang diadakan semalam.

Masyarakat terutama generasi lama Chini dilihat begitu gembira dengan kemenangan itu dan mengucapkan tahniah kepada Mohd Sharim yang bukan lagi asing bagi penduduk memandangkan beliau adalah generasi kedua di Felda itu.

Mohd Sharim yang ditemui berkata, ia adalah tugasan pertama beliau sebagai wakil rakyat di kawasan itu bagi mengetahui keluh kesah penduduk sebelum dikemukakan ke peringkat yang lebih tinggi untuk diselesaikan.

“Semalam saya bertemu dengan penduduk Felda Chini 3 dan dengar pandangan serta permasalahan mereka. InsyaAllah selepas ini saya akan berjumpa dengan penduduk di kawasan lain pula.

“Soal pembangunan DUN Chini dan masalah air belum diselesaikan dan dengan kerjasama kerajaan negeri dan kerajaan pusat kita akan selesaikan perkara itu dalam masa terdekat,” katanya.

Turut akan ditumpukan selepas ini ialah soal pembangunan ekonomi Chini dan dengan adanya sebuah kilang kertas di Paloh Hinai selepas ini dijangka mampu memberi peluang pekerjaan kepada lebih 3,000 anak muda di Chini.

Dalam pengundian PRK Chini yang diadakan semalam Mohd Sharim menang dengan majoriti 12,650 selepas memperoleh 13,872 undi.

Sementara pencabarnya, dua calon Bebas iaitu Tengku Datuk Zainul Hisham Tengku Hussin, 64, meraih 1,222 undi dan Mohd Shukri Mohd Ramli, 49, mendapat 137 undi, sekaligus hilang deposit masing-masing.– Bernama

See author's posts


Jangan campur aduk pendidikan, politik

SIBU: “Segala bentuk mainan politik dalam pendidikan tidak harus diterima sama sekali,” tegas Menteri Muda Pendidikan, Sains dan Penyelidikan Teknologi, Dr Annuar Rapaee.

Beliau tidak mahu soal pendidikan dicampur aduk dengan politik.

“Kita hendak memastikan bahawa pendidikan jangan dicampuradukkan dengan politik walaupun kita mempunyai idealogi politik berbeza,” jelasnya.

Beliau berkata demikian pada Majlis Anugerah Perkhidmatan Cemerlang Tahun 2019 Peringkat Pejabat Pendidikan Daerah (PPD) Sibu di sebuah hotel di sini, hari ini.

Dr. Annuar yang juga Menteri Muda Perumahan dan Kesihatan Awam berkata, Kerajaan Sarawak menubuhkan Kementerian Pendidikan, Sains dan Penyelidikan Teknologi pada 2017 bukannya kementerian untuk mengambil alih Kementerian Pendidikan di peringkat Persekutuan.

“Kita menyedari perlunya kementerian pendidikan ditubuhkan di Sarawak untuk membantu kekurangan di negeri ini,” ujarnya.

Katanya, Kerajaan Sarawak akan berusaha untuk memperbaiki segala kesusahan dan kekurangan yang berlaku di Negeri ini.

Pada majlis tersebut, seramai 372 penerima Anugerah Perkhidmatan Cemerlang tahun 2019.

Turut hadir, Pegawai Pendidikan Daerah Sibu, Ahli Chikba, Timbalan PPD Sektor Perancangan, Siti Mariam Abdul Rahman, Pengerusi Persatuan Pengetua Sekolah Menengah Sarawak Sibu, David Teo dan Pengerusi Majlis Guru Besar, Abang Khadari Abang Bolhassan.

Oleh Akun Giman

See author's posts


Anggota APM Sarawak cedera diserang anjing

KUCHING: Seorang anggota Angkatan Pertahanan Malaysia (APM) mengalami kecederaan setelah digigit anjing ketika menjalankan tugas pada Sabtu lalu sekitar 10.45 malam.

Menurut APM Sarawak, petugas berkenaan mengalami kecederaan di bahagian lengan akibat serangan itu.

“Ketika kejadian di Jalan Kuching – Bau pada 10.45 malam, anggota berkenaan sedang membantu seorang wanita yang mengadu sakit di bahagian perut.

“Secara tiba – tiba muncul seekor anjing dari arah belakang mangsa yang bertindak agresif apabila menyerang serta menggigitnya,” kata APM Sarawak menerusi kenyataan media hari ini.

Susulan kejadian, anggota berkenaan mengalami luka pada bahagian lengan dan dibawa ke hospital untuk rawatan lanjut.

See author's posts


Zahrani tawan puncak Gunung Kinabalu

SEMANGAT PATRIOTIK… Zahrani Mahsot Saleh bersama rakan pendaki megah berdiri mengibarkan bendera Sarawak di puncak Gunung Kinabalu.

Tidak mempunyai tekad yang kuat dan stamina yang hebat, tidak mudah untuk seseorang itu menawan puncak gunung tertinggi Malaysia, Gunung Kinabalu.

Namun yang demikian, anak jati Kuching, Zahrani Mahsot Saleh, 35, berjaya berdiri megah di puncak Gunung Kinabalu setinggi 4,095 meter (meter).

Menurut Zahrani, beliau sangat gembira kerana impiannya untuk menakluki Gunung Kinabalu yang terletak di Sabah akhirnya tercapai setelah tertangguh hampir dua tahun berikutan pandemik Covid-19 melanda.

“Saya berasa bangga dengan diri saya kerana dapat melakar sejarah dengan mendaki puncak Gunung Kinabalu.

“Apabila saya sudah berada di puncak, pemandangan sangat indah dan ia memberi satu kepuasan kepada saya. Saya seperti melepaskan satu beban yang berat,” katanya.

Malah, Zahrani memberitahu, beliau turut mencipta rekod apabila berjaya menawan gunung tertinggi Sarawak iaitu Gunung Murud setinggi 2,438 meter.

“Gunung Murud dan Kinabalu masing-masing ada cabarannya sendiri yang mencabar mental dan fizikal.

“Jikalau Gunung Murud, trek panjang dan mencanak lebih-lebih lagi pada masa itu saya menggalas beg keperluan yang berat iaitu sekitar lima Kilogram.

“Pengalaman pahit saya semasa mendaki Gunung Murud, saya tergelincir dan jatuh ke dalam lopak berlumpur yang kedalamannya sehingga paras lutut kerana jalan licin akibat hujan.

“Selain itu, saya perlu berhati-hati dan peka setiap masa kerana sepanjang perjalanan banyak pacat dan binatang berbisa seperti ular ditemui,” jelasnya.

Berbeza dengan Gunung Kinabalu, katanya, cabaran terbesar di situ ialah suhu Gunung Kinabalu yang mencecah hampir tiga darjah Celcius.

“Ia menjadi cabaran besar bagi saya kerana saya sensitif dengan suhu yang rendah. Meskipun sudah memakai pakaian empat lapis tetapi angin dingin masih dapat menerobos ke kulit,” katanya.

Tambahnya, semakin tinggi mendaki Gunung Kinabalu, oksigen juga semakin berkurangan di samping perlu berdepan dengan altitud Gunung Kinabalu yang curam dan puncak yang berbatu-batu.

“Apabila sudah penat, sangat mudah mental koyak. Apa yang penting adalah usaha dan jangan mudah berputus asa,” ujarnya.

Berkongsi mengenai tips pencapaian luar biasanya, Zahrani memberitahu beliau membuat persiapan diri yang rapi sebelum aktiviti mendaki.

“Sudah berumur seperti kami, penyakit mudah menyerang dan boleh menjejaskan aktiviti harian.

“Untuk tetap sihat dan cergas, saya melakukan senaman, menjaga pemakanan, mendapatkan rehat yang cukup dan paling penting adalah sentiasa minum air putih.

“Nasihat saya kepada penggemar alam, ikut kemampuan diri ketika mendaki, jangan kejar masa dan jangan terlalu memaksa diri.

“Mendakilah dengan santai dengan cara bernafas yang betul. Kalau penat, berhenti lima saat dan sambung semula perjalanan sambil mengatur pernafasan,” katanya lagi.

Oleh SYAHIDA HASSAN

See author's posts


Ekonomi APEC diunjur berkembang

KUALA LUMPUR: Rantau Kerjasama Ekonomi Asia-Pasifik (APEC) diunjur berkembang sebanyak enam peratus pada 2021 dan 4.9 peratus pada 2022 dengan jangkaan pelonggaran terhadap langkah-langkah sokongan fiskal dan monetari, demikian menurut laporan Analisis Trend Serantau APEC (ARTA) yang baharu diterbitkan.

Rantau Asia-Pasifik meningkat lapan peratus pada separuh pertama 2021, berikutan penguncupan 3.7 peratus pada separuh pertama 2020.

Bagaimanapun, laporan itu menambah pertumbuhan dalam kalangan anggota ekonomi terus berbeza dan ketidaktentuan kekal ketara.

“Pertumbuhan dalam jumlah dan nilai perdagangan barangan dipercepatkan dua digit pada separuh pertama tahun ini hasil gabungan kesan titik perbandingan yang rendah ekoran penurunan ekonomi yang ketara setahun lalu dan pemulihan dalam aktiviti ekonomi,” katanya.

“Perdagangan dalam barangan berkaitan Covid-19 seperti farmaseutikal, peralatan telekomunikasi dan komputer terus kukuh.”

Namun, analisis itu turut menyaksikan penyusutan  mendadak dalam pelaburan lapangan hijau di rantau APEC iaitu ‘menjunam ke paras terendah dalam hampir 20 tahun’.

Ini amat membimbangkan memandangkan peranan yang dimainkan oleh pelaburan sedemikian dalam melonjakkan pembangunan infrastruktur dan produktiviti selain meningkatkan teknologi dan kemahiran domestik, katanya.

Satu lagi perkembangan yang membimbangkan, katanya ialah peningkatan inflasi, menyaksikan rantau ini merekodkan kadar inflasi yang lebih tinggi sebanyak 2.6 peratus dalam sembilan bulan pertama 2021, selepas mencatatkan purata 1.5 peratus pada 2020 dengan analisis itu menunjukkan risiko aliran menaik inflasi kepada pemulihan ekonomi sekiranya tidak ditangani.

Denis Hew, Pengarah Unit Sokongan Dasar APEC yang menghasilkan laporan itu, mengulas bahawa APEC berserta ekonomi global, berada dalam wilayah yang belum dicartakan, dengan pemulihan sedang berjalan walaupun dalam keadaan pandemik yang berterusan.

“Terdapat banyak pengajaran yang diperoleh daripada kemelut pandemik ini yang mana dasar ekonomi, perdagangan dan kesihatan saling berkaitan dan dasar yang baik itu amat penting. Akses yang tidak sama kepada vaksin perlu ditangani segera untuk mengelakkan pemulihan dua arah,” katanya.

“Ekonomi APEC juga harus berfikir ke hadapan untuk memudahkan pembukaan semula ekonomi secara beransur-ansur dan mantap bagi memulihkan sektor yang berdaya maju seperti pengembaraan dan pelancongan, menggiatkan semula industri pembuatan dan menguar-uarkan kemunculan pekerjaan, pasaran dan perniagaan baharu yang boleh terbukti lebih mampan serta menguntungkan.”

Laporan itu juga menangani ancaman kewujudan perubahan iklim untuk rantau ini dan manusia secara keseluruhannya, kerana ia akan menjejaskan sistem kewangan, rantaian bekalan dan tingkah laku pengguna ekonomi APEC.

Ia menambah walaupun dalam senario terbaik sekalipun dengan perubahan iklim dikekalkan pada atau di bawah 2.0°C, APEC boleh menjangkakan kerugian Keluaran Dalam Negara Kasar sehingga 11.3 peratus menjelang 2050.

– Bernama

See author's posts


MRT Corp laksana proses tender terbuka MRT3

MASS Rapid Transit Corporation Sdn Bhd (MRT Corp)

KUALA LUMPUR: Mass Rapid Transit Corporation Sdn Bhd (MRT Corp) yang sedang menjalankan proses tender terbuka untuk empat pakej kontrak utama Laluan Lingkaran MRT3, dengan menggunakan pendekatan yang akan mengubah sektor pembinaan dan memberi nafas baharu kepada ekonomi.

Taklimat tender bagi pakej Perunding Pengurusan Projek (PMC) telah diadakan awal bulan lalu dan taklimat tender bagi tiga pakej Kontraktor Sivil Utama telah selesai minggu lalu.

Dalam satu kenyataan semalam, MRT Corp berkata tidak seperti projek MRT2 Laluan Putrajaya yang mempunyai satu kontraktor siap guna utama hanya di Tahap 1, projek MRT3 akan menyaksikan lima kontraktor utama Tahap 1 dilantik untuk mengetuai pelaksanaannya.

“Aktiviti pembinaan MRT3 akan terus diagih-agihkan di Tahap 2 kepada syarikat-syarikat pembinaan sederhana dan kecil sebagai Kontraktor Pakej Kerja (WPC).

“Sama seperti projek MRT1 dan MRT2, pelantikan WPC MRT3 akan dilakukan melalui tender mulai tahun depan. Oleh itu, terdapat banyak peluang untuk syarikat pembinaan tempatan mengambil bahagian, tanpa mengira saiz,” kata syarikat itu.

Buat masa ini, MRT Corp menyatakan bahawa tumpuan adalah pada pelantikan kontraktor sivil utama di Tahap 1 dan berdasarkan keperluan tender, mungkin terdapat 6 hingga 9 syarikat yang akhirnya akan dianugerahkan sebagai kontraktor sivil utama dalam tiga usaha sama yang berbeza (JV ) atau konsortium.

Berbanding dengan projek MRT1 dan MRT2, ia berkata lebih banyak syarikat akan dapat mengambil bahagian di Peringkat 1 dalam projek MRT3.

“Untuk semua pakej kontraktor sivil utama, penyertaan Bumiputera adalah wajib. Pemain industri mesti membentuk usaha sama atau konsortium dengan syarikat pembinaan Bumiputera.

“Selain itu, semua petender dikehendaki mengemukakan cadangan peningkatan ekonomi untuk memangkinkan aktiviti ekonomi di luar sektor pembinaan,” katanya.

Elemen mandatori dalam proses tender adalah untuk semua rakan kongsi dalam JV/konsortium mengisytiharkan Pemilikan Benefisial Muktamad mereka melalui akuan berkanun, katanya.

Konsep pemilikan benefisial tidak terhad kepada pemilikan melalui pegangan kepentingan dalam entiti undang-undang tetapi melangkaui struktur pemilikan, selaras dengan Garis Panduan Suruhanjaya Syarikat Malaysia Bagi ‘Guideline For The Reporting Framework For Beneficial Ownership of Legal Persons’, jelasnya.

Ia merangkumi kedua-duanya daripada perspektif pemilikan dan kawalan, katanya.

Peratusan minimum yang diperlukan untuk Pemilikan Benefisial Muktamad Bumiputera yang Berkesan ialah 31 peratus untuk CMC301 dan CMC302, dan 20 peratus untuk CMC303 dan peratusan bahagian kerja Bumiputera di Tahap 2 akan sekurang-kurangnya nilai yang sama dengan Pemilikan Benefisial Muktamad Bumiputera yang Berkesan dalam pakej masing-masing, katanya. – Bernama

See author's posts


Osaka raih Grand Slam Ketiga

BINTANG Tenis Jepun, Naomi Osaka menundukan Victoria Azarenka dari Belarus untuk memenangi Terbuka AS pada hari Sabtu dan merangkul gelaran Grand Slam ketiga peribadinya.

Osaka, pilihan keempat, mengatasi Azarenka dengan 1-6, 6-3, 6-3 dalam perlawanan tanpa penonton di Stadium Arthur Ashe, Flushing Meadows.Kini pemain berusia 22 tahun itu sudah memenangi gelaran utama sebanyak tiga kali termasuk Terbuka AS 2018 dan Terbuka Australia 2019.

“Saya tidak begitu menikmati. Ini adalah perlawanan yang sangat sukar bagi saya,” kata Osaka berikutan kemenangannya selama 1 jam 53 minit yang menawarkan hadiah wang tunai berjumlah AS$3 juta.

Azarenka, 31, mudah memenangi set pertama dalam tempoh 26 minit dengan mendominasi 88 peratus servis.

Azarenka mendahului 2-0 di set kedua sebelum Naomi bangkit untuk mendahului 4-3 sebelum terus mempamer aksi cemerlang untuk memenangi set ketiga .

Osaka kembali menguasai selepas memperolehi rentak perlawanan sekali gus mendorong kepada perlawanan set penentuan.

“Saya fikir akan memalukan jika kehilangan ini dalam waktu kurang dari satu jam, jadi saya hanya perlu berusaha sekuat tenaga dan berhenti bersikap buruk,” kata Osaka, menjelaskan perubahan itu.

Osaka menikmati penembusan pertama set tiga dalam permainan empat ketika dia mematahkan servis Azarenka untuk mendahului 3-1.

Azarenka memperoleh peluang untuk mengekalkan kembali rentak perlawanan, membuang tiga mata rehat ketika Osaka pulih dari 0-40 untuk bertahan dengan mendahului 4-1.

Azarenka menyelamatkan empat mata rehat untuk menjadikannya 4-2 ketika dia bergelut untuk memastikan pertandingan terus berlangsung.Namun Osaka berjaya mematahkan percubaan Azarenka menerusi pukulan hadapan untuk membolehkannya memenangi perlawanan dan gelaran Grand Slam ketiganya.

Naomi adalah pemain wanita pertama sejak 1994 memenangi acara perseorangan Terbuka AS selepas tewas di set pertama.

Dia juga muncul pemain Asia pertama memenangi tiga gelaran Grand Slam sekali gus mengatasi bekas pemain China, Li Na yang meraih dua Grand Slam.-AFP

See author's posts


21 pelajar IPTA, IPTS kembali ke Lawas

LAWAS: Seramai 21 penuntut daripada institut pengajian tinggi awam (IPTA) dan swasta  (IPTS) Labuan telah kembali ke Lawas semalam.

Menurut Residen Bahagian Limbang Ir Ahmad Denney Ahmad Fauzi semua mereka telah menjalani tempoh masa kuarantin di Purnama Hotel Limbang selama lebih kurang 10 hari bermula 3 hb Mei 2020.

Semua pelajar ini didapati NEGATIF COVID19 sebelum dibenarkan balik ke Lawas menggunakan bot ekspres khas yang diurus jawatan kuasa pengurusan bencana Bahagian Limbang dan kerajaan Sarawak.

Bagi pelajar-pelajar yang akan berangkat balik ke Lawas pada hari ini adalah berjumlah seramai 21 orang pelajar.

Mereka ini menuntut di berbagai institusi pengajian tinggi iaitu Kolej Matrikulasi Labuan (KLM) seramai 18 orang.

Seorang penuntut bidang Management And Science University Labuan MSU.

Dua lagi adalah pelajar Universiti Malaysia Sabah Kampus Antarabangsa Labuan UMSKL.

Pelajar ini terdiri daripada 12 orang pelajar perempuan dan 9 orang pelajar lelaki.

Mereka telah dihantar oleh Ir Ahmad Denney di Dermaga Kastam Limbang hari ini.

See author's posts


INTAI LAYAK KE PIALA MALAYSIA

SKUAD Kuching City FC perlu mencatatkan keputusan setidak-tidaknya seri apabila turun menentang skuad Projek FAM-MSN petang ini bagi membolehkan layak ke saingan Piala Malaysia 2021 buat kali kedua musim ini.

Sebelum itu, perlawanan antara Kuching City menentang Kelantan United FC yang sepatutnya berlangsung petang Sabtu lalu terpaksa ditunda kerana pandemik Covid-19.

Ia kerana dua pemain Kelantan United FC didapati positif Covid-19 sekali gus menyaksikan perlawanan ditangguhkan ke satu tarikh yang akan ditetapkan kemudian.

Dalam pada itu, skuad kendalian Irfan Bakti Abu Salim semestinya tidak mahu berputih mata dan terlepas peluang keemasan meraih sekurang-kurangnya satu mata pada aksi petang ini jika mahu bermain pada saingan Piala Malaysia yang dijangka memulakan saingannya penghujung bulan ini.

Irfan menganggap hanya dengan kemenangan atau mencatatkan keputusan seri pada aksi menentang skuad muda negara di Stadium Pasir Gudang petang ini akan meletakkan mereka pada kedudukan selesa untuk meraih slot ke Piala Malaysia meskipun mereka masih mempunyai baki empat perlawanan.

Bagaimanapun, beliau enggan mendabik dada terlalu awal meski berharapan skuad muda kendalian Yusri Che Lah bagi meletakkan Kuching City dalam kedudukan lebih terjamin.

“Seri pun sudah memadai tetapi sekarang kita dapat rehat lebih lama sikit selepas aksi dengan Kelantan United ditunda untuk kita bersedia pada aksi petang ini pula.

“Perlawanan di Pasir Gudang ini cukup penting buat Kuching City seandainya mahu bermain di Piala Malaysia. Justeru itu, tiada pilihan selain seri atau menang ke atas skuad Projek FAM-MASN,” ujarnya.

Irfan meluahkan sedikit kelegaan kerana pasukan kendaliannya itu mempunyai waktu rehat ekstra yang panjang sebelum melayan kunjungan Skuad Projek FAM-MSN.

Justeru, beliau berharap pemain-pemain ada sedikit masa untuk mendapatkan kecergasan selepas menempuhi jadual perlawanan yang begitu padat.

“Semua perlawanan adalah sukar dan bermain seperti pasukan dengan semua pemain terpaksa mengharungi satu perlawanan setiap tiga hari yang agak meletihkan,” ujarnya.

Berdasarkan carta terkini saingan Liga Premier, Kuching City berada di kedudukan terbaik untuk layak ke Piala Malaysia memandangkan tiga pasukan ‘feeder club’ yang berada di atas tidak dibenarkan beraksi dalam saingan tersebut.

Hanya 11 pasukan terbaik Liga Super dan lima pasukan teratas Liga Premier (tidak termasuk ‘feeder club’ atau pasukan pembangunan) akan layak ke Piala Malaysia.

Rekod pada musim lalu, Kuching City mencipta sejarah baharu apabila layak ke kejohanan berprestij Piala Malaysia 2020 buat kali pertama di bawah kendalian ketua jurulatih pada masa itu, Akira Higashiyama.

Oleh ADI SAFARMAN

See author's posts


Puji semangat pemain

HALANG… Pemain Penang FC, Saravanan Thirumurugan dikawal oleh pemain pasukan Sarawak United RajaImran Shah Raja Amin pada perlawanan Liga Super 2022 di Stadium Bandaraya George Town malam semalam.Keputusan penuh Sarawak United FC menang dengan jaringan 3-2. •Foto Bernama

KETUA Jurulatih Sarawak United FC S. Balachandran bangga dengan persembahan yang ditampilkan barisan pemainnya yang beraksi cemerlang di gelanggang lawan untuk mengutip tiga mata penuh.

Katanya pujian harus diberikan kepada semua pemain yang sentiasa berusaha untuk mengutip tiga mata penuh dalam pelawanan menentang tuan rumah Penang FC.

“Kredit harus diberikan kepada semua pemain Sarawak United kerana rajin dan sangat cepat dalam menyesuaikan diri dengan latihan yang baharu. Dalam aksi malam itu, mereka begitu cepat dalam bertukar dari pertahanan kepada serangan balas,” katanya kepada pemberita selepas pelawanan di Stadium Bandaraya, malam semalam.

Balachandran yang mengakui beliau masih baharu bersama Sarawak United berkata dalam latihan sebelum ini, beliau sering menekankan pertahanan kerana bertemu dengan pasukan-pasukan yang kuat seperti Kedah Darul Aman FC dan Johor Darul Ta’zim (JDT).

Namun menurut beliau, dalam persiapan menghadapi Penang, latihan adalah lebih kepada serangan dan mengingatkan pemain agar lebih banyak melakukan serangan.

“Standard Penang adalah lebih kurang sama dengan kami…jadi saya telah pesan kepada pemain untuk lebihkan serangan untuk mencipta gol bagi memastikan kemenangan walaupun bermain di gelanggang lawan,” katanya.

Malam semalam, Sarawak United mengalahkan Penang FC 3-2 dengan gol Sarawak dihasilkan oleh Nor Azizi Ramlee, Uche Agba dan Gonzalo Manuel Soto manakala kedua-dua gol Penang dijaringkan oleh Lucas Espindola Da Silva.

Sementara itu, Penolong Ketua Jurulatih Manzoor Azwira Abd Wahid berkata pasukannya akan terus bermain dengan bersungguh-sungguh untuk mengutip sebanyak mata yang mungkin.

“Walaupun kita kini menghuni di tangga yang tercorot, namun dalam bola sepak ini tiada apa yang mustahil dan saya yakin pemain-pemain akan berusaha untuk mengubah nasib pasukan,” katanya.

Beliau berkata pihaknya akan membuat analisis pemainan pasukan untuk mengenal pasti kelemahan pasukan yang perlu diperbaiki.

Dalam perlawanan pada 9 Ogos, Sarawak United akan bertandang ke Stadium Likas untuk menentang Sabah FC manakala Penang FC akan bertemu Negeri Sembilan FC di Stadium Tuanku Abdul Rahman.-Bernama

See author's posts


Pendaftaran syarikat perniagaan meningkat di Sarawak

KUCHING: Sebanyak 94,229 syarikat dan 3,158 Perkongsian Liabiliti Terhad (PLT) di Sarawak telah berdaftar dengan Suruhanjaya Syarikat Malaysia (SSM) sehingga 31 Oktober lalu.

Ketua Pegawai Eksekutif SSM, Datuk Nor Azimah Abdul Aziz berkata, bagi entiti syarikat, angka ini menunjukkan peningkatan lebih 100 peratus berbanding lima tahun sebelumnya dengan 46,628 syarikat diperbadankan.

Bagi PLT pula, peningkatan yang direkodkan adalah lebih 175 peratus berbanding hanya 1,146 PLT yang didaftarkan lima tahun lalu.

“Syabas kepada komuniti perniagaan dan korporat Sarawak. Sebagai negeri terbesar di Malaysia, saya yakin angka ini akan bertambah dengan lebih pesat lagi pada masa hadapan,” katanya berucap pada majlis perasmian Bangunan Pejabat Baharu SSM Sarawak di Bangunan City Square, Jalan Pending, di sini hari ini.

Majlis ini disempurnakan Menteri Perdagangan Dalam Negeri dan Hal Ehwal Pengguna(KPDNHEP), Dato Sri Alexander Nanta Linggi.

Ketika ini, Akta Pendaftaran Perniagaan 1956 yang dikuatkuasakan SSM tidak terpakai di Sarawak dan Sabah kerana pendaftaran perniagaan di dua negeri ini terletak di bawah ordinan undang-undang di dalam bidang kuasa negeri masing-masing.

Nor Azimah berkata usahawan masih boleh mendaftar perniagaan dengan pihak berkuasa tempatan di Sarawak atau mendaftarkan entiti perniagaan mereka di bawah Akta Syarikat 2016 atau Akta Perkongsian Liabiliti Terhad 2012 yang dikawal selia SSM.

Mengulas mengenai perasmian bangunan pejabat baharu itu, beliau berkata Pejabat Pendaftar Syarikat di Sarawak mula beroperasi pada 1967 di Electra House Kuching dan berpindah ke Bangunan Bank Negara pada 1978.

Seterusnya, pada April 2004, SSM berpindah ke Bangunan Sultan Iskandar, Simpang Tiga sebelum berpindah lagi ke Wisma Sarawak Timber Association (STA).

Pada 7 Ogos 2017, SSM Sarawak telah berpindah masuk ke bangunan yang serba moden ini, yang terletak di City Square, Jalan Pending.

Bangunan berkeluasan 49,000 kaki persegi ini, menjadi kebangaan semua warga SSM yang kini tidak perlu lagi menyewa bagi menawarkan perkhidmatan terbaik kepada komuniti niaga di negeri ini.

Selain bangunan ini, SSM turut memiliki bangunan sendiri di ibu pejabat iaitu bangunan Menara SSM@Sentral serta bangunan sendiri yang menempatkan SSM Perak, SSM Miri dan SSM Melaka.

Dalam pada itu, di negeri dan cawangan lain di seluruh negara, SSM beroperasi di premis yang disewa.

Dengan kekuatan seramai 26 orang pekerja, Pejabat SSM Sarawak ini menawarkan perkhidmatan di tiga daripada sembilan tingkat bangunan ini.

Sehubungan itu, SSM turut menjemput pihak yang berminat untuk menjalankan operasi dengan menyewa beberapa tingkat di bangunan ini.

Bangunan ini dilengkapi prasarana terkini serta ditambah dengan kedudukan pejabat yang terletak di kawasan strategik bagi  memudahkan akses orang ramai untuk keluar masuk ke lokasi ini.

Oleh NUR AIN OTSMAN

See author's posts


Lelaki ditahan terlibat penyalahgunaan dadah

PADAWAN: Polis menahan seorang lelaki tempatan selepas disyaki terlibat dalam aktiviti penyalahgunaan dadah menerusi satu serbuan di sebuah rumah di Pekan Siburan dekat sini, semalam.

Ketua Polis Daerah Padawan, Supritenden Aidil Bolhassan, berkata suspek berusia 30 tahun itu diberkas sepasukan anggota Bahagian Siasatan Jenayah Narkotik Ibu Pejabat Polis Daerah (IPD) Padawan yang diketuai oleh Inspektor Nicodemus Branking pada jam11.20 malam.

Katanya, hasil pemeriksaan di kediaman tersebut polis telah berjaya merampas dadah disyaki ketulan syabu seberat 1.62 gram.

“Nilai dadah yang dirampas itu dianggarkan bernilai RM200.

“Hasil saringan awal air kencing suspek didapati positif dadah jenis amphetamine/ methamphetamine atau syabu,” katanya dalam satu kenyataan kepada media semalam.

Aidil berkata, suspek juga didapati mempunyai rekod kesalahan lampau terlibat dalam aktiviti penyalahgunaan serta memiliki dadah.

Tambah beliau, suspek direman selama empat hari, mulai semalam sehingga 22 Mei ini.

Kes tersebut katanya, disiasat di bawah seksyen 12 (2) Akta Dadah Berbahaya (ADB) 1952 yang membawa denda tidak lebih RM100,000 atau penjara selama tempoh tidak lebih lima tahun atau kedua-duanya sekali.

Aidil menjelaskan kerjasama antara polis dan masyarakat tidak dapat dipisahkan bagi membasmi gejala penyalahgunaan dadah secara menyeluruh, dan masyarakat digesa bagi membantu menyalurkan maklumat jika terdapat masalah pegedaran dan penyalahgunaan dadah di kawasan masing-masing bagi membantu pihak polis mengambil tindakan segera.

See author's posts


Salt Bae tinggalkan restoran ‘cekik darah’

LONDON: Chef selebriti, Salt Bae membuat pengumuman untuk meninggalkan restorannya yang terkenal di kota metropolitan dengan harga tidak masuk akal hanya enam minggu selepas dibuka.

Lapor AFP, tukang masak itu menjadi sensasi selepas berhajat membuka restoran di seluruh dunia termasuk di London yang dibuka sejak 23 September lalu.

Restoran baharunya, Nusr-et menjadi popular dengan orang ramai tidak melepaskan peluang memuat naik gambar dalam media sosial serta video klip chef itu menabur garam di atas makanan.

Salt Bae atau nama sebenarnya Nusret Gokce Erzurum berasal dari Turki menjual hidangan seperti stik 630 pound (RM3,537), burger 100 pound (RM561), salad 23 pound (RM129) dan minuman air tin coca-cola sembilan pound (RM58).

Tukang masak terkenal itu akan berangkat ke negara Asia Barat hari ini bagi pembukaan cawangan restorannya.

“Hari Ahad adalah hari terakhir saya di London. Saya akan pergi ke Riyadh untuk membuka cawangan restoran yang ke-28,” tulisnya dalam Instagram. Salt Bae mempunyai 13 restoran lain di samping 15 Restoran Nusr-Et miliknya seperti di New York dan Dubai.-AFP

See author's posts


Dapur restoran musnah terbakar

KUCHING: Dapur Restauran The Banquet, di Jalan Datuk Tawi Sli dilaporkan musnah sama sekali akibat kebakaran yang berlaku sekitar 7.40 pagi semalam.

Komander operasi, Penguasa Bomba Kanan I Henderi Ardimansyah berkata pihaknya menerima panggilan mengenai kejadian itu pada 7.53 pagi.

“Dapur berukuran sekitar 50 peratus dari keseluruhan musnah sama sekali di restoran yang meliputi sekitar 1.575 meter persegi,” kata Henderi dalam satu kenyataan semalam yang membabitkan anggota dari Balai Bomba Batu Lintang dan Tabuan Jaya.

Menurutnya tiada sebarang kecederaan berlaku dalam kejadian berkenaan dan operasi berakhir pada 10.00 pagi serta punca kebakaran masih disiasat.

See author's posts


Jambatan Batang Igan pemangkin sosioekonomi

PEMBINAAN jambatan merentasi Sungai Batang Igan yang bernilai RM285 juta menghubungkan Matu/Daro ke Mukah, bakal mengubah landskap sosioekonomi di kawasan sekitarnya.Jambatan Batang Igan ini kelak mampu membawa limpahan kemajuan dan impak ekonomi ke kawasan tersebut.Impak ini memberi manfaat kepada ribuan penduduk yang kebanyakannya terdiri daripada pekebun kecil untuk mengeluarkan hasil pertanian mereka.Ini khususnya membantu memendekkan masa perjalanan dan menjimatkan kos pengangkutan masyarakat luar bandar untuk ke pusat bandar termasuk menjual produk diusahakan.Projek jambatan sepanjang 1.38 kilometer dengan jalan tuju sepanjang 4.1 kilometer dari kedua-dua belah arah dengan standard Jabatan Kerja Raya (JKR) R5 dan dua lorong itu dijangka siap dalam tempoh 48 bulan.Jambatan yang telah lama didambakan oleh penduduk kawasan ini telahpun dirasmikan majlis pecah tanahnya pada pada 12 September 2020 oleh Ketua Menteri Datuk Patinggi Abang Johari Tun Openg.Abang Johari berkata, Jambatan Batang Igan adalah amat strategik untuk kawasan Mukah keseluruhannya.Katanya, jambatan ini adalah penghubung terakhir jambatan di kawasan tersebut.“Dengan ini keseluruhan kawasan Mukah akan dihubungi dari Jalan Pasi ke Tanjung Manis, Jambatan Rejang, Jambatan Paloh, Jambatan Lassa dan Jambatan Batang Igan.“Ini memberi potensi yang cerah bagi Industri pertanian dan perternakan, pemprosesan di Tanjung Manis,termasuk industri perkapalan di Muara Paloh sekali gus akan mewujudkan banyak peluang pekerjaan di kawasan ini,” katanya.Jelas beliau, infrastruktur tersebut bukan hanya di kawasan pesisir, malah turut memberi impak di kawasan lain seperti Baleh, Ulu Rajang, Lawas Limbang dan seluruh Sarawak.Beliau seterusnya berharap pendekatan strategik kerajaan bakal memperkasakan digital ekonomi yang telah diperkenalkan oleh beliau semenjak menerajui Sarawak tiga tahun lalu.Sementara itu, Ahli Parlimen Igan, Ahmad Johnie Zawawi berkata projek berkenaan akan menjadi pelengkap kepada rangkaian jalan pesisir luar bandar.“Projek itu memberi impak yang tinggi dalam konteks pembangunan sosioekonomi kawasan luar bandar.“Sehubungan itu, dalam jangka waktu empat tahun pembinaan jambatan ini, saya menggesa penduduk bersiap sedia mulai sekarang untuk mencipta peluang perniagaan bagi menambah sumber pendapatan,” katanya.Ahmad Johnie berkata, berbanding sebelum ini, penduduk dari daerah Daro dan Matu terpaksa menunggu dan beratur berjam-jam di pangkalan Feri Batang Igan untuk ke Mukah.Ini kerana katanya, kapasiti feri yang terhad dengan jumlah kenderaan yang semakin banyak terutama pada musim perayaan.“Siapnya jambatan ini nanti akan memberi manfaat seperti memudahkan serta mempercepatkan perjalanan penduduk yang berhampiran,” katanya lagi.Menurut beliau, projek Jambatan Igan akan diteruskan dan dibiayai sepenuhnya oleh Kerajaan Sarawak pimpinan Gabungan Parti Sarawak (GPS).

Oleh NURZILLA MOHAMAD

See author's posts


Calon BN tekad rampas kerusi Mahkota, Mengkibol

CALON Barisan Nasional (BN) DUN N29 Mahkota, Datuk Sharifah Azizah Syed Zain ketika ditemui sempena Pilihan Raya Negeri Johor Ke-15 di kediamannya baru-baru ini. • Foto BERNAMA

KLUANG: Dua calon wanita diketengahkan Barisan Nasional (BN) bagi dua kerusi Dewan Undangan Negeri (DUN) di bawah Parlimen Kluang bertekad merampas kerusi berkenaan pada Pilihan Raya Negeri (PRN) Johor kali ini.

BN mempertaruhkan seorang yang berpengalaman luas dalam arena politik bagi DUN Mahkota manakala bagi DUN Mengkibol parti itu mencalonkan seorang yang baru mula berjinak dalam bidang politik.

Bekas Ketua Wanita UMNO Johor Datuk Sharifah Azizah Syed Zain yang bertanding untuk DUN Mahkota berkata sebagai anak jati Kluang, beliau lebih mengetahui masalah-masalah yang dihadapi oleh masyarakat setempat, justeru ia memberi kelebihan kepadanya.

Bekas penyandang kerusi  DUN Penawar itu juga berikrar akan melipatgandakan segala usaha  sekiranya diberi mandat oleh pengundi pada PRN Johor 12 Mac ini.

“Perkhidmatan saya di DUN Penawar akan saya gandakan di DUN Mahkota. Allahyarham ayahanda saya (Datuk Syed Zain Al Shahab) merupakan Ketua UMNO Bahagian Kluang yang pertama. Jadi, saya ingin teruskan legasi ayahanda saya di sini sekali gus menjaga menjaga nama baik arwah,” katanya dalam satu temu bual eksklusif bersama Bernama di kediamaanya di sini, semalam.

Sharifah akan berdepan saingan dari tiga calon lain di kerusi DUN Mahkota melibatkan Mohamad Nor Lingan daripada Perikatan Nasional (PN), Muhammad Taqiuddin Cheman mewakili Pakatan Harapan (PH) dan Mohamed Noor Suleiman daripada Parti Warisan (Warisan).

Calon BN berusia 61 tahun itu berkata wanita kini memainkan peranan sebagai semak dan imbang dalam politik tanah air dan dengan nada berseloroh berkata slogan ‘ladies first’ mungkin boleh diguna pakai dalam perebutan kerusi DUN Mahkota.

Pada Pilihan Raya Umum Ke-14 (PRU-14), DUN Mahkota dimenangi oleh PH dari Amanah, Muhamad Said Jonit dengan undian sebanyak 19,507 mengalahkan calon BN Datuk Md Jais Sarday dan PAS, Muhammad Hasbullah Md Najib.

Tahun lepas, Muhamad Said mengumumkan beliau meninggalkan Amanah dan menyertai PKR.

Sementara itu, calon paling muda pada PRN Johor, Kelly Chye Pei Yee berdepan tugas berat untuk merampas kerusi DUN Mengkibol yang sejak beberapa penggal disandang oleh DAP dan PH.

Calon muda BN yang baru berusia 26 tahun itu berkata, beliau mampu meraih keyakinan dan kepercayaan pengundi muda yang akan mengundi buat pertama kali dan berazam membawa suara anak muda ke peringkat negeri.

“Saya mempunyai jentera kuat daripada MCA dan BN. Mereka sentiasa membimbing saya kerana saya adalah orang baharu di sini (politik). Saya juga telah mendengar beberapa masalah orang di sini seperti isu kerosakan bangunan di Pasar Awam Kluang,” katanya.

Berkelulusan Ijazah Sarjana Muda Undang-Undang dari Universiti Multimedia (MMU), Kelly berkata beliau akan membentangkan manifesto khas untuk masyarakat Kluang terutamanya DUN Mengkibol dalam beberapa hari lagi.

DUN Mengkibol menyaksikan persaingan tiga penjuru antara Kelly dengan penyandang kerusi berkenaan Chew Chong Sin (PH) dan Wong Chan Giap (PN).

Sementara itu, calon PN bagi DUN Mahkota Mohamad Nor pula berkata pengalaman sebagai Ahli Majlis Perbandaran Kluang (MPK) dari 2001 hingga 2022 memberi kelebihan pada dirinya untuk memahami denyut nadi masyarakat bandar itu.

Malah, Pengerusi Penyelaras DUN Mahkota berusia 45 tahun itu berkata, bantuan yang disalurkan oleh kerajaan ketika pemerintahan PN seperti bantuan bakul makanan dan moratorium semasa pandemik Covid-19 adalah bukti gabungan parti politik itu prihatin terhadap rakyat.

“Itulah Petunjuk Prestasi Utama (KPI) atau kad laporan kita (PN). Hubungan saya dengan jabatan kerajaan pun tiada masalah. Banyak perubahan yang saya telah lakukan ketika menjadi Ahli MPK tetapi ia agak terbatas, kalau jadi ADUN lagi banyak saya boleh berkhidmat kepada masyarakat setempat,” katanya. – Bernama

See author's posts